9 terbunuh, jet Israel serang stesen minyak tempat penduduk Gaza berlindung

BANDAR GAZA, Palestin: Sekurang-kurangnya sembilan orang terbunuh apabila pesawat pejuang Israel mengebom sebuah stesen minyak di tengah Genting Gaza pada Khamis, lapor stesen televisyen rasmi Palestin.

Penyiar itu berkata, penduduk Palestin yang kehilangan tempat tinggal berlindung di stesen minyak di kawasan kejiranan al-Maghazi.

Israel telah melancarkan serangan udara dan darat tanpa henti ke atas Genting Gaza sejak serangan rentas sempadan oleh Hamas pada 7 Oktober.

Sekurang-kurangnya 11,500 rakyat Palestin telah terbunuh, termasuk kira-kira 7,900 wanita dan kanak-kanak, dan lebih 29,800 yang lain telah cedera, menurut angka terkini daripada pihak berkuasa Palestin.

Beribu-ribu bangunan, termasuk hospital, masjid dan gereja, telah rosak atau musnah dalam serangan Israel.

Angka kematian Israel, sementara itu, berjumlah 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Harap Anwar PM dapat tambah baik undang-undang ‘lapuk’ – Yasin

CYBERJAYA: “Saya rasa belum terlewat untuk saya ucapkan tahniah kepada Perdana Menteri yang ke-10, Datuk Seri Anwar Ibrahim.”

Itulah yang diungkap penyanyi dan komposer, Yasin Sulaiman ketika ditemui media selepas sebutan kes membabitkan tiga pertuduhan dadah yang dihadapinya di Mahkamah Sesyen, Putrajaya, hari ini.

Yasin atau nama sebenarnya Muhammad Yasin Sulaiman, 47, menyatakan dia telah melihat liku-liku perjalanan Anwar yang penuh duri dalam memperjuangkan suara rakyat dan akhirnya kini bergelar seorang Perdana Menteri.

Pada masa sama, penyanyi yang popular dengan lagu Mimpi Laila itu turut berharap Anwar dapat menambah baik undang-undang lapuk termasuk kes dadah, lapor Kosmo pada Khamis.

Dalam prosiding perbicaraan Yasin hari ini, mahkamah menangguhkan keputusan representasi bagi tiga pertuduhan dadah yang dihadapi Yasin kepada 11 Januari depan.

Hakim Nik Nasimah Nik Mohammad, menetapkan tarikh baharu itu selepas pihak pendakwaan memaklumkan masih menunggu keputusan ketiga-tiga representasi berkenaan.

Peguam bela yang mewakili Yasin, Ariff Azami Hussein berkata, pihaknya dimaklumkan bahawa pihak pendakwaan masih memerlukan sedikit masa untuk mempertimbangkan representasi itu yang difailkan 23 September lalu.

“Hari ini ditetapkan untuk keputusan representasi, namun kami dihubungi oleh pendakwaan bahawa mereka memerlukan sedikit masa. Tiada masalah untuk keputusan representasi dalam tempoh singkat, dalam tiga minggu ini,” katanya.

Susulan itu, Timbalan Pendakwa Raya, Ahmad Zuhaini Mahamad Amin, bersetuju satu tarikh singkat bagi keputusan representasi itu selain mengesahkan masih menunggu keputusan tersebut representasi daripada Jabatan Peguam Negara (AGC).

Pada 22 Ogos lalu, mahkamah menetapkan 15 hari bermula Mac tahun depan bagi perbicaraan tiga pertuduhan dadah yang dihadapi Yasin.

Tarikh-tarikh perbicaraan itu ialah 6 hingga 10, 13 hingga 17 dan 20 hingga 24 Mac yang mana seramai 10 saksi pendakwaan akan dipanggil memberi keterangan.

Pada 6 Julai lalu, Yasin atau nama sebenarnya Muhammad Yasin Sulaiman nyaris berdepan dengan hukuman gantung sampai mati atas pertuduhan mengedar dadah jenis kanabis seberat 214 gram.

Bagaimanapun, pihak pendakwaan memaklumkan bahawa pertuduhan mengedar ditarik dan Yasin dituduh dengan pertuduhan baharu iaitu memiliki dadah seberat 193.7 gram.

Author

Diyana Rahip

View all posts

View all posts


Tentera Darat harapkan yang terbaik daripada kerajaan baharu – Zamrose

KUALA LUMPUR: Panglima Tentera Darat Malaysia (TDM), Jen Tan Sri Zamrose Mohd Zain berkata, TDM sentiasa mengharapkan yang terbaik daripada barisan kepimpinan negara, untuk memandu pasukan keselamatan itu ke arah lebih baik.

“Harapan TDM adalah yang terbaik (daripada kerajaan). Siapa sahaja yang memimpin dan menjadi kerajaan, kami akan sokong sepenuhnya dan sememangnya mengharapkan yang terbaik daripada mereka (kerajaan).

“Saya rasa pemimpin-pemimpin yang dipilih itu adalah dalam kalangan mereka yang bijaksana,” katanya kepada pemberita selepas menyempurnakan Majlis Penyerahan Rumah Asnaf Orang Asli sempena Program Jiwa Murni TDM 2022 di Batu 12, Gombak, di sini, hari ini.

Pada Khamis lepas, Malaysia mencatat sejarah menerusi pembentukan kerajaan perpaduan yang terdiri daripada Pakatan Harapan, Barisan Nasional, Gabungan Parti Sarawak dan beberapa parti lain diterajui Datuk Seri Anwar Ibrahim.

Anwar, 75, yang juga Presiden Parti Keadilan Rakyat mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini pada hari sama. – BERNAMA


PAS mohon batal saman Mujahid berhubung dakwaan sokong LGBT

KUALA LUMPUR: PAS memohon untuk membatalkan saman fitnah yang difailkan Datuk Seri Dr Mujahid Yusof terhadap parti itu berhubung dakwaan Naib Presiden Amanah berkenaan menyokong budaya songsang lesbian, gay, biseksual dan transgender (LGBT).

PAS yang diwakili Setiausaha Agungnya Datuk Seri Takiyuddin Hassan, memfailkan permohonan itu menerusi Tetuan Tengku Amalin & Faizi di Mahkamah Tinggi di sini, pada 15 Februari lepas.

Permohonan itu dibuat atas alasan Mujahid selaku plaintif gagal mendedahkan apa-apa kausa tindakan yang munasabah terhadap parti berkenaan.

Peguam Noorazmir Zakaria mewakili Mujahid ketika dihubungi berkata permohonan itu akan didengar di hadapan Hakim Datuk Ahmad Shahrir Mohd Salleh pada 21 Jun ini.

Mujahid memfailkan saman itu pada 15 Disember tahun lepas, mendakwa pada 16 Oktober 2022, defendan (PAS) dengan niat jahat telah menjatuhkan maruah, mengaibkan dan memfitnahnya dengan membuat atau menerbitkan kenyataan fitnah di ruangan status akaun Facebook parti itu.

Mujahid berkata, kenyataan fitnah itu antaranya membawa maksud beliau membenarkan, menyokong atau menerima masyarakat khususnya yang  beragama Islam terlibat aktiviti LGBT dan perzinaan.

Menurut Mujahid, kenyataan fitnah itu menyebabkannya mengalami tekanan perasaan selain merosakkan perwatakan, nilai moral, pegangan agama, keupayaan dan kredibiliti plaintif sebagai bekas Menteri di Jabatan Perdana Menteri (Agama).

Sehubungan itu, beliau memohon suatu perintah supaya PAS menarik balik serta memadam kenyataan fitnah dan gambar plaintif itu dalam tempoh 14 hari dari tarikh penghakiman selain memohon ganti rugi am, teladan dan teruk.

Menerusi pernyataan pembelaan, PAS mendakwa pernyataan tuntutan plaintif adalah cacat dan tidak sah kerana plaintif gagal menamakan pelaku kesalahan yang mempunyai kawalan serta melakukan penerbitan bagi artikel berkenaan. – BERNAMA


UMNO ulangi pendirian mahu adakan PRU15 segera

KUALA LUMPUR: Presiden UMNO Datuk Seri Dr Ahmad Zahid Hamidi hari ini sekali lagi mengulangi pendirian parti supaya Pilihan Raya Umum ke-15 (PRU15) diadakan segera.

“Pendirian kita konsisten sejak awal lagi. Jadi janganlah ada pula suara di antara kita sendiri, yang mula menuduh kita gopoh mahukan pilihan raya. Kita tegas dalam perkara ini.

“Ini bukan keputusan Zahid Hamidi atau Tok Mat (Timbalan Presiden UMNO Datuk Seri Mohamad) Hassan.  Ini suara dan keputusan Majlis Tertinggi, Perhimpunan Agung UMNO dan Perhimpunan Agung Khas UMNO,” katanya.

Beliau berkata demikian pada majlis taklimat khas Presiden UMNO yang dihadiri ribuan pemimpin dan ahli parti di Dewan Merdeka, Pusat Dagangan Dunia (WTC) Kuala Lumpur di sini hari ini, dan ucapan beliau turut diikuti hadirin di dua lagi dewan di WTC itu.

Ahmad Zahid berkata UMNO konsisten menuntut pilihan raya diadakan kerana menghormati mandat rakyat, juga mahukan sebuah kerajaan yang mempunyai keabsahan mandat, dan bukannnya melalui percaturan politik.

“Sehubungan itu, kembali kepada rakyat merupakan jawapan bagi memastikan Barisan Nasional, memperolehi mandat baharu dan mutlak daripada rakyat, dan dengan mandat itu insya-Allah, kita akan mengembalikan semula kestabilan dan kemakmuran seperti yang pernah dikecapi sebelum ini,” katanya.

Beliau berkata apa yang terjadi kepada bekas presiden UMNO Datuk Seri Najib Tun Razak sepatutnya menyatukan semua ahli dan bukan memecahkan, dan beliau menyeru semua ahli untuk bersatu sebagai sebuah keluarga besar.

“Jangan ada kluster-kluster. Kita hanya ada satu kluster, kluster UMNO. Ibarat cubit paha kanan, aha kiri terasa sakit,” katanya.

Pengerusi Barisan Nasional (BN) itu berkata kesatuan dan perpaduan dalaman parti perlu terus dimantapkan bagi menghadapi PRU15, yang dakwanya akan menjadi medan untuk parti menoktahkan politik kebencian, dendam dan ugutan.

Terdahulu, taklimat itu bermula dengan siri penjelasan oleh peguam Tan Sri Muhammad Shafee Abdullah, Datuk Zaid Ibrahim serta Ahli Parlimen Pengerang Datuk Seri Azalina Othman Said, mengenai Najib.

Selain itu, dua anak Najib iaitu Datuk Mohd Nizar dan Nooryana Najwa turut diundang ke pentas bagi memberi ucapan. Turut hadir, isteri Najib, Datin Seri Rosmah Mansor. – BERNAMA


Loke akui hilang hormat terhadap Ramasamy

CYBERJAYA: Setiausaha Agung DAP, Anthony Loke mengakui bahawa beliau sudah hilang rasa hormat terhadap Timbalan Ketua Menteri II Pulau Pinang, P Ramasamy.

Perkara itu dibangkitkan susulan dakwaan Ramasamy yang menganggap Loke seolah-olah tiada budi bahasa, berhubung keputusan tidak menamakan penyandang Dewan Undangan Negeri (DUN) Perai itu sebagai calon Pilihan Raya Negeri (PRN) Sabtu ini.

“Saya menafikan sekeras-kerasnya dakwaan Ramasamy kononnya saya tidak ada ‘courtesy‘.

“Saya berasa amat kesal dengan tindakan beliau yang sanggup membohong dalam perkara ini. Pembohongan ini menghilangkan semua rasa hormat saya kepada beliau sebagai bekas pensyarah saya,” katanya dalam kenyataan pada Khamis.

Dalam sidang media pada Khamis, Ramasamy mengumumkan keluar dari DAP bersama tiga individu lain.

Ramasamy mendakwa, namanya digugurkan daripada menjadi calon PRN sebagai satu cara penyingkiran politik.

Katanya, pengguguran namanya bukanlah satu isu sebaliknya cara beliau dan calon lain digugurkan.

Ujarnya, ia adalah satu penyingkiran tanpa penghargaan kepada khidmat beliau dan beberapa individu lain dalam parti tersebut.

Mengulas lanjut, Loke berkata, beliau bersama Naib Pengerusi DAP, Nga Kor Ming sudah pun melakukan pertemuan secara bersemuka dengan setiap penyandang DUN yang tidak dicalonkan semula dalam PRN pada 25 Julai lalu.

Beliau berkata, pertemuan itu dilakukan sebelum Majlis Pengumuman Calon DAP pada tarikh sama.

Katanya lagi, pertemuan tersebut berlangsung di Ibu Pejabat DAP Pulau Pinang dan turut disertai Pengerusi DAP Pulau Pinang, Chow Kon Yeow.

“Kor Ming, Yeow dan saya menemui setiap penyandang yang tidak dicalonkan secara berasingan dan saya sendiri memaklumkan keputusan parti kepada mereka dan memberi peluang kepada mereka untuk memberi pandangan balas.

“Sesi tersebut berlangsung selama lebih satu jam dan menyebabkan saya terlewat dalam majlis pengumuman calon.

“Saya mengulangi bahawa sesiapa sahaja yang meninggalkan parti selepas tidak dicalonkan semula dalam pilihan raya adalah orang yang tidak ikhlas dan setia kepada perjuangan parti. Mereka hanya menunggang parti demi kedudukan dan jawatan. Apabila tiada lagi jawatan, parti ditinggalkan,” tegasnya.

Author

Fazleen Safina Abd Jamil

View all posts

View all posts


Bomba bergegas ke Teluk Kumbar, bantu lelaki obes sesak nafas tengah malam

TELUK KUMBAR: Jabatan Bomba dan Penyelamat (JBPM) Negeri Pulau Pinang tampil memberi bantuan khidmat mengangkat seorang lelaki obes yang mengalami sesak nafas untuk di bawa ke hospital, tengah malam semalam.

Komander Operasi Penguasa Kanan II, Isparizan Ishak berkata, Balai Bomba Penyelamat Seri Balik Pulau menerima panggilan bantuan pada jam 12.15 tengah malam lantas menggerakkan sembilan anggota bertugas ke rumah pesakit di Taman Emas, Sungai Batu, Teluk Kumbar.

“Pesakit merupakan seorang lelaki dewasa yang mempunyai berat badan 180 kg, mengalami sesak nafas di rumah serta tidak dapat bangun dan berjalan.

“Beliau memerlukan bantuan untuk mengangkatnya dari tingkat 1 dan di bawa turun ke kawasan parkir menggunakan laluan tangga.

“Pasukan bomba bertindak menggunakan peralatan ‘PPE’ dengan lengkap sebelum mengangkat pesakit menggunakan peralatan ‘canvas’ dan ‘spine board’,” maklumnya pada Isnin.

Susulan itu, pihak bomba berjaya mengangkat dan membawa turun pesakit dengan selamat dan telah dihantar ke hospital berhampiran dengan menaiki ambulans bagi menerima rawatan lanjut.

Author

Diyana Rahip

View all posts

View all posts


Lebuhraya SUKE rekod kemalangan pertama

Ketua Polis Daerah Ampang Jaya ACP Mohamad Farouk Eshak berkata mangsa yang menunggang motosikal jenis Suzuki cedera di kaki selepas melanggar bahagian belakang Perodua Myvi yang berhenti bagi mengambil gambar di lebuh raya itu yang baharu dibuka Jumaat lepas.

“Dalam kejadian pada 2.45 petang itu, siasatan awal mendapati kereta berkenaan berhenti di lorong kecemasan dari arah Tol Bukit Teratai menghala ibu negara untuk melihat pemandangan dan mengambil gambar sebelum kenderaannya dirempuh mangsa dari arah belakang.

“Ini kes kemalangan pertama dilaporkan di lebuh raya berkenaan. Mangsa dibawa ke Hospital Ampang bagi mendapatkan rawatan dan berlaku kerosakan kepada kedua-dua kenderaan terlibat,” katanya dalam kenyataan hari ini.

Kes disiasat mengikut Kaedah 16 LN 166/59 dalam Kaedah-Kaedah Lalu Lintas 1959 iaitu halangan sehingga menyebabkan kemalangan dengan individu cuai dan boleh dikompaun sehingga RM300.

Beliau menasihatkan orang ramai supaya tidak berhenti di lorong kecemasan tanpa sebarang keperluan kerana ia boleh mengundang padah kepada diri sendiri dan pengguna jalan raya lain. – BERNAMA


Biadap! Wanita Israel ejek ribuan ibu Palestin kehilangan anak undang kemarahan netizen

KEKEJAMAN yang dilakukan zionis Israel terhadap penduduk Palestin hingga sanggup mengembom hospital yang menjadi tempat mencari perlindungan nyata suatu perkara yang tidak masuk akal.

Bahkan, ribuan nyawa tidak berdosa seperti anak kecil yang menjadi mangsa korban hanya kerana kerakusan zionis itu cuba menakluk bumi Palestin.

Lebih menyakitkan hati seluruh umat Islam apabila, rakyat Israel itu sendiri semakin berani menjadikan segala kesakitan yang dirasai mangsa di Gaza sebagai bahan gurauan di media sosial.

Terbaharu, tular video seorang wanita Israel dengan selamba mengajuk tindak-tanduk ribuan ibu di Palestin yang kehilangan anak-anak kerana terbunuh dalam serangan udara Israel.

Video yang dimuat naik semula oleh Dr. Anastasia Maria Loupis di aplikasi X itu nyata menimbulkan api kemarahan umat Islam kerana wanita Israel itu sanggup mengganggap situasi yang dialami para ibu di Gaza sebagai gurauan semata.

An Israeli woman MOCKS the thousands of Palestinian mothers in Gaza whose children were murdered in Israeli airstrikes & whose children are still buried under rubble as BOMBE continue to drop every 15 minutes.🇮🇱

H/t @jacksonhinklle  pic.twitter.com/7wcZmnGx7g

— Dr. Anastasia Maria Loupis (@DrLoupis) October 21, 2023

Malah, video yang dikongsikan Dr Anastasia itu turut mendapat perhatian warga net di Malaysia sehingga orang ramai mendoakan perkara terburuk berlaku terhadap wanita terbabit.

“Semoga dia diberikan cyst dan fibroid besar maksimum tapi tak ada doktor yang berani buang dan dia terpaksa hadap period lebat + istihadah teruk sampai hemoglobin 1. Amin,” komen netizen.

“Dah lah buruk. perangai buruk. negara pun takde sampai kena rembat orang punya. mampos pun masuk neraka. the real dunia akhirat rugi. anak shetannnn,” luah seorang lagi warga net.

“aku doa je semoga dia sakit tak ada sorang doctor or nurse bantu dia,” ungkap netizen yang berang akan tindakan wanita Israel itu.

Author

Diyana Rahip

View all posts

View all posts


Tiga wanita maut, kemalangan kereta dan treler

ROMPIN: Tiga wanita maut dalam kemalangan membabitkan dua buah kenderaan di jalan Muadzam Shah ke Rompin berhampiran Kilang Farm Fresh di sini, malam tadi.

Ketiga mangsa terkorban itu ialah Nurul Natasha Ahmad Akbal, 22 ; Nazira Ramli, 23 dan Suhada Ramli, 22.

Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pihaknya menerima panggilan kecemasan pada jam 10.08 malam sebelum sepasukan anggota dari Balai Bomba dan Penyelamat Muadzam Shah dikejarkan ke tempat kejadian.

“Sebaik tiba di lokasi anggota bomba mendapati berlaku kemalangan melibatkan sebuah kereta jenis Perodua Myvi dan sebuah lori treler yang membawa muatan sawit.

“Tiga wanita dewasa disahkan telah meninggal dunia di lokasi oleh Pegawai Kementerian Kesihatan Malaysia (KKM) yang hadir manakala pemandu lori selamat dalam nahas terbabit,” katanya seperti dilapor Astro Awani hari ini.

Beliau berkata, pasukan bomba bertindak menjalankan operasi bagi mengeluarkan mangsa yang tersepit menggunakan peralatan khas menyelamat.

Jelasnya, kesemua mayat mangsa kemudiannya diserahkan kepada pihak polis untuk tindakan selanjutnya.

Author

Diyana Rahip

View all posts

View all posts


Perhimpunan agung khas UMNO diadakan pinda dua fasal dalam perlembagaan parti

PONTIAN: Satu perhimpunan agung khas akan diadakan semasa perhimpunan tahunan UMNO bulan depan bagi membuat pindaan pada dua fasal perlembagaan parti, kata Setiausaha Agung UMNO, Datuk Seri Ahmad Maslan.

Beliau berkata, perhimpunan itu akan diadakan selepas ucapan dasar Presiden pada 13 Januari di Pusat Dagangan Dunia Putra, Kuala Lumpur, dan notis untuk perhimpunan itu telah diberikan menerusi surat bertarikh 13 Disember lepas kepada ketua bahagian, setiausaha bahagian serta setiausaha Wanita, Pemuda dan Puteri.

Katanya pindaan itu antaranya melibatkan Fasal 20.11 yang menyebut seseorang ahli yang menang bertanding tetapi meninggalkan parti atau bertanding sebagai calon Bebas atau parti lawan pada pilihan raya akan gugur keahlian dengan sendirinya, untuk disesuaikan dengan Akta Anti Lompat Parti.

“Dan perkara (lain) yang nak dipinda ialah Perlembagaan UMNO, yang dicadang dipinda supaya meletakkan ketua penerangan (bahagian) sebagai mereka yang automatik menjadi perwakilan dalam Perhimpunan Agung UMNO setiap tahun, yang melibatkan pindaan pada Fasal 8.4,” kata beliau kepada pemberita selepas pertemuan dengan masyarakat setempat Taman Seri Api-Api, di sini hari ini.

Beliau berkata, dengan pindaan berkenaan ketua penerangan bahagian akan secara automatik menjadi perwakilan untuk perhimpunan tahunan itu, manakala ketua penerangan bagi Wanita, Pemuda dan Puteri  bahagian juga secara automatik menjadi perwakilan kepada perhimpunan tahunan sayap.

Ketika ditanya sama ada terdapat usul berkenaan jawatan Presiden dan Timbalan Presiden dipertandingkan atau tidak pada perhimpunan agung khas itu, beliau berkata, keputusan mengenai dua jawatan tertinggi itu hanya akan diputuskan ketika mesyuarat Majlis Tertinggi (MT) Khas pada 12 Jan 2023 sebelum Perhimpunan Agung esoknya.

“Belum ada sebarang keputusan mengenainya (jawatan Presiden dan Timbalan) sehingga hari ini. Kita tunggulah (selepas mesyuarat MT),” kata beliau.

PAU 2022 yang sebelum ini dijadualkan pada 21 hingga 24 Dis 2022, telah ditangguhkan kepada 11 hingga 14 Jan 2023. – BERNAMA


Anggota polis ditahan bawa mercun, bunga api guna kenderaan PDRM

KOTA BHARU: Seorang anggota polis dan rakannya ditahan ketika membawa pelbagai jenis mercun dan bunga api bernilai RM25,000 menggunakan kenderaaan Polis Diraja Malaysia (PDRM) di Machang, Selasa lepas.

Ketua Polis Kelantan, Datuk Muhamad Zaki Harun berkata, tangkapan kedua-dua suspek berumur 32 dan 35 tahun itu serta rampasan dilakukan sepasukan anggota Batalion 8 Pasukan Gerakan Am (PGA8) Pengkalan Chepa kira-kira 7.45 malam selepas melihat kenderaan terbabit dalam keadaan mencurigakan.

“Anggota PGA8 telah menahan Toyota Hilux PDRM di lampu isyarat Wakaf Bata, Machang, hasil pemeriksaan menemukan 15 kotak coklat dan 12 bungkusan guni di bahagian kenderaan tersebut yang mengandungi pelbagai jenis mercun dan bunga api dianggarkan bernilai RM25,000,” katanya dalam kenyataan hari ini.

Muhamad Zaki berkata, hasil semakan mendapati seorang daripada suspek merupakan anggota polis yang bertugas di Ibu Pejabat Polis Daerah (IPD) Setiu, Terengganu manakala seorang lagi suspek bekerja sebagai mekanik dan mempunyai lima rekod lampau berkaitan kes narkotik.

“Mereka ditahan reman selama empat hari bermula Rabu hingga esok untuk siasatan lanjut di bawah Seksyen 8 Akta Bahan Letupan 1957.

“Polis juga akan mengenal pasti sama ada anggota tersebut berada di luar kawasan kerana tugas atau sebaliknya,” katanya. – BERNAMA


Tiga lelaki diberkas tak sampai 24 jam selepas samun rumah

BATU PAHAT: Tiga lelaki diberkas polis dalam tempoh kurang 24 jam selepas dipercayai menyamun sebuah rumah di Yong Peng, di sini awal pagi semalam.

Ketua Polis Daerah Batu Pahat, ACP Ismail Dollah berkata, ketiga-tiga lelaki tempatan berusia antara 33 dan 44 tahun itu, ditahan ketika serbuan di dua lokasi berbeza di Simpang Renggam, Kluang, pada kira-kira 2 pagi tadi.

Beliau berkata, ia susulan laporan polis dibuat seorang lelaki warga asing yang mendakwa disamun ketika tidur di sebuah rumah dalam kejadian pada 4 pagi Rabu lepas.

“Mangsa mengalami kerugian wang tunai sebanyak RM4,000, hilang beberapa barangan peribadi selain sebuah kereta jenis Proton Iswara turut dilarikan.

“Hasil siasatan polis, kereta yang dilaporkan hilang ditemui di Simpang Renggam sekali gus membawa kepada penangkapan tiga lelaki berkenaan,” katanya dalam  kenyataan hari ini.

Ismail berkata, sisatan lanjut mendapati kesemua yang ditahan mempunyai kesalahan lampau berkaitan jenayah dan dadah.

“Mereka direman empat hari bermula hari ini untuk siasatan lanjut mengikut Seksyen 395/397/379A Kanun Keseksaan yang memperuntukkan hukuman penjara sehingga 20 tahun dan sebat jika disabitkan kesalahan,” katanya. – BERNAMA


PRN: Bekas Naib Canselor UUM calon PN Kedah

ALOR SETAR: Menteri Besar, Datuk Seri Muhammad Sanusi Md. Nor mengetuai senarai 36 calon Perikatan Nasional (PN) untuk mempertahankan negeri itu pada Pilihan Raya Negeri (PRN), kali ini.

Pengarah Pilihan Raya PN yang juga Pengerusi PN Kedah itu dipertaruhkan untuk mempertahankan kerusi Dewan Undangan Negeri (DUN) Jeneri buat kali kedua.

Selain Muhammad Sanusi, tanggungjawab untuk membawa PN terus menerajui ini turut diletakkan kepada barisan calon terdiri daripada pelbagai latar belakang antaranya profesional, ahli agama, aktivis dan ahli sukan.

Antara yang menarik perhatian ialah dua legenda bola sepak Kedah, Radhi Mat Din serta Baddrol Bakhtiar yang masing-masing akan bertanding di Alor Mengkudu serta Gurun.

Dua ahli akademik turut diangkat sebagai calon iaitu Naib Canselor Universiti Utara Malaysia (UUM), Prof. Dr Haim Hilman Abdullah serta Dekan Kejuruteraan Alam Sekitar di Universiti Sains Malaysia (USM) Dr. Ts. Muhammad Suffian Yusoff.

Seramai enam daripada 10 Exco Kerajaan Negeri turut mempertahankan kerusi masing-masing iaitu Datuk Halimaton Shaadiah Saad di Bukit Kayu Hitam, Munir Zakaria di Kuala Nerang, Datuk Wan Romani Wan Salim di Bukit Pinang, Datuk Dr. Mohd. Hayati Othman di Tokai, Datuk Najmi Ahmad di Kupang dan Datuk Siti Aishah Ghazali di Merbau Pulas.

Sementara, dua Exco Kerajaan Negeri iaitu Datuk Azman Nasruddin dan Datuk Ku Abdul Rahman Ku Ismail tidak mempertahankan kerusi kerana menang sebagai Ahli Parlimen di Padang Serai dan Kubang Pasu pada Pilihan Raya Umum Ke-15 (PRU15).

Dua lagi Exco yang tidak bertanding ialah Mohd. Firdaus Ahmad (Kuah) dan Robert Ling Kui Ee (Sidam) dengan kedua-dua mereka difahamkan telah menyatakan hasrat untuk berundur kepada Muhammad Sanusi sebelum ini.

Nama-nama baharu yang diketengahkan adalah Shamsilah Siru di Ayer Hangat, Amar Pared Mahmud di Kuah, Ashraf Mustaqim di Kota Siputeh, Muhammad Amri Wahab di Derga, Dzowahir Ab. Ghani di Suka Menanti, Chuah See Seng di Kota Darul Aman, Azizan Hamzah di Bukit Selambau dan Rashidi Razak di Anak Bukit.

Selain itu Datuk Salleh Saidin di Kubang Rotan, Mardhiyyah Johari di Pengkalan Kundur, Abdul Razak Khamis di Sungai Tiang, Abdul Ghaffar Saad di Guar Chempedak, Ahmad Sulaiman di Belantek, Shahrir Long di Pantai Merdeka, Tai Kuang Tee di Bakar Arang, Juliana Abdul Ghani di Sidam, Taufik Yaacob di Bayu, Khairul Anuar Ramli di Lunas dan Wong Chia Zhen di Kulm.

Senarai calon yang diharapkan PN untuk mempertahankan kerusi mereka pula adalah Azahar Ibrahim di Ayer Hitam, Mohd. Radzi Mohd. Amin di Pedu, Salim Mahmood di Bukit Lada, Mohd. Azam Abd. Samat di Sungai Limau, Hanif Ghazali di Tanjung Dawai dan Mansor Zakaria di Kuala Ketil. – KOSMO! ONLINE

Author

Media Variasi

View all posts

View all posts


Transformasi pendidikan ke arah lebih saksama, berdaya saing – Fadhlina

KUALA LUMPUR: Kementerian Pendidikan hari ini berkongsi komitmen dan visi berkaitan dengan transformasi pendidikan sebagai laluan ke arah sistem pendidikan yang lebih saksama, inklusif, relevan dan berdaya saing.

Menteri Pendidikan, Fadhlina Sidek, dalam mesej menerusi video sempena Hari Pendidikan Antarabangsa 2023, berkata kementerian itu menyasarkan untuk pelaburan pelbagai sektor dan memberikan bantuan yang lebih ketara kepada pembelajaran awal dan pembangunan awal kanak-kanak.

“Dengan berbuat demikian, kami mengutamakan pengumpulan bukti, analisis, data ramalan tentang kehilangan pembelajaran pelajar dan sistem data amaran awal untuk membangun dan melaksanakan intervensi yang disasarkan dan mengurangkan kemungkinan pelajar tercicir.

“Ia juga dapat memastikan isu kemiskinan yang memberi kesan langsung pendidikan anak-anak dapat ditangani dengan sewajarnya. Usaha itu terhasil daripada komunikasi yang diselaraskan dengan baik dalam kalangan semua pihak berkepentingan, termasuk sekolah di negara ini,” katanya.

Fadhlina, yang juga Presiden Suruhanjaya Kebangsaan UNESCO Malaysia, berkata kementerian turut memberi tumpuan kepada aspek Karamah Insaniah atau Martabat Insan dengan menekankan kemahiran insaniah bagi menyemai akhlak dan integriti dalam kalangan pelajar.

Beliau berkata, kementerian terus membangun dan menaik taraf struktur maklumat dan infrastruktur ICT di semua sekolah memandangkan pengukuhan rangka kerja dasar pendidikan digital kekal diutamakan.

“Bagaimanapun, kami mengambil berat tentang jurang digital apabila merancang pendidikan digital, terutamanya pelajar daripada keluarga kurang bernasib baik, berpendapatan rendah dan mereka yang berada di kawasan terpencil.

“Justeru, pembelajaran mereka mesti dipermudahkan untuk mengurangkan jurang ekuiti dan mengelak ketinggalan dalam sistem pendidikan,” katanya.

Menurutnya, pendidikan masa depan memerlukan guru dan pelajar dilengkapi dengan celik digital dan kecekapan untuk menyediakan mereka dengan pendidikan kalis masa hadapan dengan lebih baik.

Dalam hal ini, katanya, adalah penting untuk menjalin kerjasama dengan penyedia perkhidmatan teknologi dan badan antarabangsa untuk meningkatkan kecekapan digital mereka.

Selain itu, Fadhlina, berkata pada 2013, Kementerian Pendidikan memperkenalkan Pelan Pembangunan Pendidikan Malaysia, yang menggariskan pelan hala tuju 12 tahun dan rangka kerja komprehensif untuk transformasi sistem pendidikan yang mampan.

Melangkah ke hadapan, katanya, Malaysia menggesa komitmen global dalam meningkatkan perpaduan sosial serta membantu mempercepatkan Matlamat Pembangunan Lestari (SDG) – Pendidikan 2030.

“Matlamat itu antara lain menggariskan supaya tumpuan lebih banyak diberikan kepada golongan muda, mengutamakan pelaburan dalam komponen teras pendidikan dan untuk memastikan tiada kanak-kanak tertinggal,” katanya.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Petugas kontrak: KKM belum tetapkan garis masa, perlu pinda Akta Pencen – Lukanisman

BAU: Kementerian Kesihatan (KKM) belum menetapkan garis masa bagi memuktamadkan cadangan untuk menyerapkan petugas perubatan berstatus kontrak ke dalam sistem perjawatan tetap menerusi kaedah caruman Kumpulan Wang Simpanan Pekerja (KWSP).

Timbalan Menteri Kesihatan, Lukanisman Awang Sauni berkata, inisiatif itu memerlukan pindaan berkaitan Akta Pencen 1980 dilakukan dan perbincangan bersama Jabatan Perkhidmatan Awam (JPA) masih diadakan.

“Kita sedang mengkaji (keperluan pindaan akta) dan perbincangan (bersama JPA) masih berlangsung memandangkan ia melibatkan bukan hanya skim di bawah pegawai perubatan sahaja,” katanya ketika ditemui selepas menghadiri Program Skim Peduli Kesihatan untuk Kumpulan B40 (PeKa B40) di sini hari ini.

Beliau berkata, KKM meneliti cadangan berkenaan secara lebih meluas dan ia turut melibatkan petugas perubatan sektor farmasi dan pergigian, selain menyelesaikan isu kekurangan perjawatan kakitangan perubatan seperti jururawat dan fisioterapi.

Semalam, Menteri Kesihatan, Dr Zaliha Mustafa dalam sesi soal jawab di Dewan Negara dilaporkan berkata, usaha menyerap petugas perubatan kontrak tanpa diberikan pencen itu diambil bagi menangani bebanan tugas yang melebihi kapasiti sumber sedia ada serta untuk mengurangkan beban skim berpencen ditanggung negara ketika ini yang mencecah RM29.1 bilion pada 2021.

Beliau berkata, petugas yang terlibat masih akan menerima manfaat yang sama seperti pekerja tetap yang lain seperti membuat pinjaman perumahan menerusi Lembaga Pembiayaan Perumahan Sektor Awam (LPPSA). – BERNAMA


Penjawat awam kumpulan tertinggi terlibat rasuah – SPRM Selangor

SHAH ALAM: Suruhanjaya Pencegahan Rasuah Malaysia (SPRM) Selangor hari ini mendedahkan penjawat awam merupakan kumpulan tertinggi ditahan suruhanjaya itu bagi siasatan berkaitan kesalahan rasuah, penyelewengan dan salah guna kuasa antara 2018 dan 2022.

Pengarahnya, Datuk Alias Salim berkata, berdasarkan rekod seramai 170 penjawat awam telah ditahan, diikuti 84 tangkapan melibatkan pekerja swasta, 50 orang awam dan masing-masing lima ahli politik serta individu daripada syarikat berkaitan kerajaan (GLC).

“Sepanjang tempoh tersebut, 314 tangkapan yang dibuat sebelum ini menunjukkan tahun 2022 merekodkan tangkapan tertinggi iaitu sebanyak 72 tangkapan, diikuti 2018 (66) dan 2021 (63).

“Daripada jumlah tangkapan itu, pihak kami telah membuka 269 kertas siasatan berkaitan kes rasuah dengan 135 pertuduhan di mahkamah,” katanya dalam kenyataan di sini hari ini.

Katanya, tahun 2020 menunjukkan pembukaan kertas siasatan tertinggi sepanjang tempoh lima tahun tersebut iaitu 64 kertas siasatan diikuti 2019 (57) dan 2022 (50).

Alias berkata dalam tempoh yang sama SPRM Selangor telah menerima 1,764 maklumat berkaitan kesalahan rasuah, penyelewengan dan salah guna kuasa.

“Pada 2018, sebanyak 378 maklumat diterima, diikuti 2019 (344) dan 2022 (331). SPRM Selangor turut mencatatkan sitaan berjumlah RM366,845 selain melucut hak rampasan pesalah rasuah bernilai RM1,768,554.89,” katanya.

Beliau berkata, selain daripada menjalankan siasatan berkaitan kes-kes rasuah di Selangor, badan itu turut melaksanakan tindakan pencegahan rasuah dengan melaksanakan pemeriksaan ke atas amalan, sistem serta prosedur sektor awam dan swasta bagi mengenal pasti kelemahan yang boleh membuka ruang dan peluang rasuah.

Tambahnya sepanjang tempoh tersebut, 406 ceramah khusus buat kumpulan sasar dengan 721 program berteraskan pencegahan rasuah disampaikan kepada agensi kerajaan dan swasta, GLC, pertubuhan bukan kerajaan, pelajar institusi pengajian tinggi dan sekolah. – BERNAMA


Malaysia kutuk sekeras-kerasnya tindakan bakar al-Quran di Sweden

KUALA LUMPUR: Malaysia mengutuk sekeras-kerasnya tindakan Islamofobia ahli politik pelampau kanan Sweden-Denmark, Rasmus Paludan yang membakar senaskah kitab suci Islam, al-Quran di Stockholm, Sweden.

Perdana Menteri, Datuk Seri Anwar Ibrahim berkata, Malaysia juga menggesa Kerajaan Sweden supaya mengambil tindakan segera ke atas pelaku perbuatan keji itu selain memastikan langkah drastik di masa depan untuk menangani peningkatan Islamofobia yang membimbangkan di negara itu.

“Penghinaan secara terang-terangan ke atas kitab suci Islam oleh ahli politik Sweden itu dan ketiadaan tindakaan ke atas beliau  sama seperti memarakkan Islamofobia dan mewujudkan provokasi melampau kepada sensitiviti bukan hanya kepada Turkiye tetapi lebih daripada dua bilion penganut Islam di seluruh dunia.

Malaysia mengecam jenayah kebencian berulang menyasarkan Muslim di seluruh dunia selain daripada segala bentuk perbuatan menghasut dan meniup api perkauman dalam bentuk perkataan atau  perbuatan dan memandang dengan serius peningkatan arus ucapan kebencian kerana kepercayaan dan keetnikan,” katanya dalam satu kenyataan hari ini.

Anwar berkata, Malaysia menekankan kepentingan utama dalam mendukung prinsip-prinsip dialog, libat urus dan saling menghormati dalam menyelesaikan pertikaian.

Beliau juga menggesa masyarakat antarabangsa supaya menolak perbuatan mengumpan kebencian menggunakan bangsa atau agama yang berselindung di sebalik kebebasan bersuara dan kekal bersatu padu terhadap segala bentuk hasutan kebencian dan keganasan.

Paludan, pemimpin parti pelampau kanan Denmark “Stram Kurs”, diberikan kebenaran membakar al-Quran pada Sabtu di luar Kedutaan Turkiye di Stockholm yang membangkitkan kemarahan penganut Islam di seluruh dunia. – BERNAMA


Tuntutan Sulu: Kerajaan Persekutuan tak akan serahkan Sabah – Wan Junaidi

KUALA LUMPUR: Sabah tidak akan diserahkan atau berada di bawah pentadbiran Filipina dan kerajaan Persekutuan akan terus mempertahankan kedaulatan wilayah Malaysia, kata Menteri Di Jabatan Perdana Menteri (Parlimen Dan Undang-undang), Datuk Seri Dr Wan Junaidi Tuanku Jaafar.

Beliau berkata demikian bagi menjelaskan jawapan beliau kepada soalan yang dikemukakan Chan Foong (PH-Kota Kinabalu) di persidangan Dewan Rakyat pada 6 Oktober lepas berhubung isu pertikaian timbang tara tuntutan Sulu, antara pihak yang mendakwa kumpulan Sulu serta kerajaan Malaysia, yang beliau jelaskan ia adalah tuntutan persendirian dan tidak ada kena mengena dengan soal kedaulatan.

“Sebagai penjelasan kepada jawapan saya mengenai persoalan sama ada Sabah berkemungkinan menjadi sebahagian daripada Filipina susulan keputusan pengisytiharan di Mahkamah Paris, ingin saya tegaskan bahawa situasi ini tidak akan berlaku.

“Sabah tidak akan diserahkan atau berada di bawah pentadbiran Filipina dan Kerajaan Persekutuan akan terus mempertahankan kedaulatan wilayah Malaysia,” katanya dalam kenyataan hari ini.

Final Award Mahkamah Arbitrasi Paris tersebut dibuat oleh penimbang tara Gonzalo Stampa pada 28 Februari 2022 yang menganugerahkan pihak menuntut Sulu itu sejumlah US$14.92 bilion.

“Apabila saya menyatakan bahawa pengisytiharan keputusan Mahkamah Paris tersebut merupakan ‘tuntutan peribadi’, ia merujuk kepada tuntutan yang yang dibuat oleh individu persendirian (pihak yang mendakwa kumpulan Sulu) dan bukan tuntutan oleh Kerajaan Filipina.

“Selanjutnya, apabila saya menyatakan bahawa tuntutan Sulu dan pengisytiharan keputusan Mahkamah Paris tidak ada kena mengena dengan soal kedaulatan, kenyataan tersebut adalah merujuk kepada konteks kedaulatan wilayah – sama ada wujud kemungkinan Sabah diserahkan kepada Filipina,” kata beliau

Wan Junaidi berkata, tuntutan itu adalah provokasi dan pelanggaran ke atas kedaulatan serta kepentingan ekonomi Malaysia di peringkat antarabangsa.

Pada masa ini, pihak berkenaan sedang menggunakan proses timbang tara yang merupakan mekanisme undang-undang antarabangsa persendirian untuk menyerang kepentingan kedaulatan Malaysia di luar negara, katanya.

Menurut menteri itu, proses tersebut bukan sahaja disalahguna tetapi ia juga suatu bentuk provokasi ke atas kedaulatan dan kepentingan Malaysia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tipu tawaran e-baucar: Polis buka lima kertas siasatan

KUALA LUMPUR: Polis Diraja Malaysia (PDRM) membuka lima kertas siasatan berhubung kegiatan penipuan tawaran e-baucar atau e-ganjaran yang membabitkan kerugian RM508,261 di seluruh negara.

Setiausaha PDRM, Datuk Noorsiah Saaduddin berkata, siasatan mendapati tawaran melalui aplikasi dalam talian itu diperkenalkan pada 2020 yang membabitkan pembelian barangan dan perkhidmatan menggunakan e-dompet.

Beliau berkata, pengguna yang berminat menggunakan aplikasi tersebut perlu memasukkan sejumlah wang dan akan diberikan penjimatan hingga 50 peratus bagi setiap pembelian selain menerima mata ganjaran yang boleh ditebus menerusi pembelian barangan atau wang tunai.

“Pada peringkat awal, urus niaga dan penebusan mata ganjaran melalui aplikasi ini berjalan lancar namun masalah mula timbul pada penghujung 2022 apabila pengguna gagal untuk membuat pembelian serta penebusan mata ganjaran.

“Kes disiasat mengikut Seksyen 420 Kanun Keseksaan,” katanya dalam kenyataan hari ini.

Noorsiah berkata, Kementerian Perdagangan Dalam Negeri dan Hal Ehwal Pengguna pada Oktober tahun lepas telah mengeluarkan kenyataan berhubung serbuan terhadap syarikat yang terbabit dengan kegiatan itu yang disiasat mengikut Seksyen 4(1) dan Seksyen 27B Akta Jualan Langsung dan Skim Anti Piramid 1993.

Jumaat lepas, media melaporkan kira-kira 100 laporan polis dibuat membabitkan kerugian hampir RM5 juta berhubung penipuan tawaran baucar atau e-ganjaran yang menggunakan nama tokoh terkenal, kerabat diraja, bekas pegawai kerajaan dan agamawan. – BERNAMA

Authors

View all posts

View all posts


Jemaah haji Malaysia bergerak ke Arafah Isnin ini

MAKKAH: Kesemua 31,600 jemaah haji Malaysia akan bergerak ke Arafah, Isnin ini untuk menyertai kira-kira tiga juta umat Islam seluruh dunia menjalani ibadah wukuf yang merupakan kemuncak haji pada Selasa, 9 Zulhijjah (27 Jun).

Mereka akan bergerak secara berperingkat ke Arafah yang jaraknya kira-kira 22 kilometer dari Masjidil Haram di sini, bermula 7 pagi waktu tempatan (12 tengah hari waktu Malaysia) menggunakan 21 bas disediakan bagi setiap maktab penginapan yang membawa jemaah haji dalam tiga penggiliran perjalanan.

Wukuf ialah rukun haji yang dilakukan dengan berada di padang Arafah mulai daripada tergelincirnya matahari (waktu zuhur) pada 9 Zulhijjah sehingga sebelum fajar pada 10 Zulhijjah.

Ketua Rombongan Haji Malaysia, Datuk Seri Syed Saleh Syed Abdul Rahman berkata, kesemua jemaah haji Malaysia akan bergerak untuk mabit (bermalam) di Muzdalifah bermula 6.30 petang sebelum melontar di Mina hingga 13 Zulhijjah.

“Malaysia mendapat keutamaan daripada kerajaan Arab Saudi untuk memilih waktu melontar di ketiga-tiga jamrah … alhamdulillah, jemaah kita dapat melontar pada slot malam bermula 8 hingga 10 malam disebabkan keadaan cuaca yang lebih dingin,” katanya kepada pemberita di sini.

Beliau berkata, 50 peratus jemaah haji akan melakukan Nafar Awal (melontar jamrah pada dua dari tiga hari tasyrik) manakala separuh lagi Nafar Thani (melontar bagi ketiga-tiga hari tasyrik) dan bertahalul.

Seterusnya, jemaah haji akan melakukan tawaf dan saie haji.

Syed Saleh berkata, hampir 300 khemah di Arafah dan Mina tersedia buat jemaah haji negara dengan beberapa penambahbaikan dilakukan tahun ini termasuk khemah berdinding PVC dengan penyaman udara dan bekalan makanan yang keseluruhannya dibekalkan syarikat Malaysia.

Selain itu, 50 jemaah haji dipilih menyertai Program Prihatin Tetamu Ar Rahman (Peneman) yang bakal disantuni 50 petugas haji bagi membantu mereka ketika operasi Masyair.

Bagi pesakit pula, mereka akan dibawa ke Arafah menerusi program Safari Wuquf bersama petugas perubatan dengan menaiki bas khas dan ambulans.

Setelah selesai rukun dan wajib haji, jemaah akan melakukan tawaf wada’ atau tawaf selamat tinggal sebelum pulang ke tanah air, dengan penerbangan pertama dijadual pada 5 Julai ini. – BERNAMA


Ibu pening tapi reda tengok karenah anak ‘mandi’ telur

CYBERJAYA: Ibu mana yang tidak pening kepala saat melihat gelagat si anak ‘bermandikan’ telur.

Perkongsian video melalui akaun TikTok @rais_murtabak_kadok yang dipercayai ibu kepada seorang kanak-kanak perempuan itu nyata menjadi perhatian apabila si anak dengan riangnya memecahkan lebih 100 biji telur yang sepatutnya digunakan untuk jualan murtabak.

Meskipun pening dengan karenah si anak, wanita itu masih reda dengan insiden yang berlaku.

“Anak oh anak, sabar sahajalah, telur sudah menjadi bubur,” tulisnya di ruangan kapsyen video tersebut.

Dalam tersenyum melihat karenah si kecil itu, ada juga netizen yang turut memikirkan cara untuk membersihkan kanak-kanak tersebut kerana semestinya berbau hanyir.

“Kalau aku menangis bukan sebab susah dapat atau harga telur, tetapi sebab kena bersihkan, itu yang tidak sanggup dengan bau hanyir lagi, nasib bukan anak aku, anak duhai anak,” tulis seorang pengguna TikTok.

“Telur memang susah hendak dibersihkan, sudah bersih pun akan ada lagi bau hanyir dia. Memang boleh menangis masa hendak bersihkan ini,” kongsi pengguna yang lainnya.

Author

Diyana Rahip

View all posts

View all posts


Pekerja seks terjun bangunan, polis serbu rumah urut

CUBAAN seorang pekerja seks melompat dari tingkat satu ke kaki lima untuk melarikan diri gagal susulan pihak polis mengepung sebuah flat yang beroperasi sebagai rumah urut di Hong Kong.

Lapor South China Morning Post, tindakan itu turut membabitkan dua wanita yang memanjat keluar tingkap rumah urut tersebut menerusi kanopi sebuah restoran di tingkat bawah apabila pegawai dari skuad tugas khas Timur menyerbu flat di North Point Mansion, Healthy Street East, North Point kira-kira pukul 2 petang, Isnin.

Malah, video cubaan ketiga-tiga wanita itu melarikan diri turut tersebar di media sosial, menunjukkan salah seorang daripada mereka melompat ke tanah dari penghawa dingin di luar blok rumah pangsa berkenaan.

Difahamkan, ketiga-tiga pekerja seks itu berasal dari tanah besar China dan mereka adalah antara tujuh wanita yang ditahan polis semasa serbuan dibuat.

Enam daripada mereka yang ditahan berusia 20 hingga 39 tahun, merupakan pelawat dari tanah besar dan ditahan kerana disyaki melanggar syarat penginapan mereka.

Manakala seorang lagi adalah penduduk Hong Kong berusia 31 tahun, ditahan kerana disyaki menguruskan sebuah pertubuhan maksiat.

Laporan sama turut menyatakan wanita berusia 36 tahun yang terjun dari tingkat satu itu tidak mengalami kecederaan dan tidak memerlukan sebarang rawatan di hospital.

Author

Diyana Rahip

View all posts

View all posts


Isu kebocoran data: Mohamed Khaled minta UiTM ambil tindakan susulan

Menteri Pendidikan Tinggi, Datuk Seri Mohamed Khaled Nordin berkata, ia bagi memastikan perkara sedemikian tidak lagi berulang pada masa hadapan.

Beliau berkata demikian kepada pemberita selepas melakukan lawatan kerja ke Universiti Pertahanan Nasional Malaysia (UPNM) di sini hari ini.

Semalam, media melaporkan UiTM menerusi akaun Twitter rasmi  @uitmofficial memohon maaf atas kesilapan hingga berlaku kebocoran data melibatkan 11,891 pemohon universiti itu serta memaklumkan pautan kepada senarai data tersebut tidak lagi aktif dan kemas kini telah dilakukan.

Sementara itu, Ketua Pengarah Jabatan Perlindungan Data Peribadi (JPDP), Prof Dr Mohd Nazri Kama dalam kenyataan hari ini memaklumkan pihaknya telah menghubungi UiTM bagi mendapatkan maklum balas dan status pemilikan data yang terlibat.

“Kami juga bekerjasama dengan CyberSecurity Malaysia untuk menjalankan siasatan lanjut berhubung insiden yang berlaku bagi mengenal pasti sama ada terdapat sebarang pelanggaran di bawah Akta Perlindungan Data Peribadi 2010 (Akta 709).

“JPDP memandang serius insiden ketirisan data peribadi lebih 11,000 orang pemohon UiTM seperti yang dilaporkan oleh seorang pengguna Twitter melalui ciapannya pada Selasa, 9 Mei 2023 lepas,” katanya.

Beliau turut menggesa semua pengguna data mematuhi prinsip, peraturan dan standard perlindungan data peribadi di bawah Akta 709.

Katanya, pengguna data juga diingatkan supaya lebih teliti dan berhati-hati ketika memproses data peribadi bagi mengelak berlakunya insiden ketirisan data akibat kecuaian. – BERNAMA


Kaji semula sistem pembelajaran Tingkatan Enam, asingkan dengan aliran perdana

KUALA LUMPUR: Sistem pembelajaran Tingkatan Enam wajar dikaji semula untuk ditambah baik sesuai dengan tahapnya sebagai pascasekolah.

Ini termasuk dari segi peraturan dikenakan kepada pelajar, silibus pelajaran, sistem pembelajaran itu sendiri dan juga pengwujudan kolej khas untuk mereka, menurut Presiden Ikatan Guru-Guru Muslim Malaysia (iGuru) Mohd Azizee Hasan.

Beliau berpendapaty, seeloknya Tingkatan enam diasingkan dengan sistem pendidikan aliran perdana dengan mendirikan lebih banyak kolej Tingkatan Enam di seluruh negara.

“Sistem pembelajaran mereka juga dicadangkan dilaksanakan selari dengan universiti seperti sistem semester, kaedah pengajaran dan pembelajaran,” katanya ketika dihubungi Bernama.

Semalam, Perdana Menteri, Datuk Seri Anwar Ibrahim pada Program Temu Anwar Negeri Sembilan di Universiti Sains Islam Malaysia berkata, Tingkatan Enam di negara ini tidak seharusnya terikat sangat dengan peraturan sekolah, sebaliknya diberi sedikit kelonggaran walaupun berada di kawasan persekolahan.

Anwar berkata, suasana Tingkatan Enam perlu diubah kerana ia sebenarnya merupakan pascasekolah seperti Matrikulasi berikutan sesi persekolahan berakhir pada Tingkatan Lima.

Turut senada, Setiausaha Agung Kesatuan Perkhidmatan Perguruan Kebangsaan Malaysia (NUTP), Fouzi Singon yang berpendapat kolej khas seperti ini dapat memusatkan semua pelajar Tingkatan Enam sekali gus memudahkan dari segi pengurusan, pembelajaran dan penempatan guru.

Ia juga menurutnya dapat menarik minat pelajar lepasan Sijil Pelajaran Malaysia (SPM) untuk melanjutkan pelajaran mereka di Tingkatan Enam kerana tidak dikaitkan dengan suasana dan peraturan sekolah.

“Mengambil kolej Matrikulasi sebagai contoh, ramai pelajar berebut untuk masuk ke kolej itu kerana adanya kolej dan jenama. Jadi kalau Tingkatan Enam ada kolej sendiri ia dapat menarik minat dan juga jenama kepada pelajar lepasan SPM,” katanya.

Sementara itu, Presiden Majlis Eksekutif Pelajar Kolej Tingkatan Enam Forest Heights Seremban, Muhammad Hakim Mohd Syafawi menyifatkan cadangan tersebut merupakan perkara positif selain mereka juga tidak perlu lagi dilayan dan diasuh seperti pelajar aliran perdana.

“Ada dalam kalangan pelajar Tingkatan Enam perlu mengikuti peraturan sekolah seperti mengehadkan penggunaan gajet dan peranti komunikasi dan ada yang tidak dibenarkan membawa telefon pintar ke kelas sama seperti pelajar menengah lain.

“Perkara ini tidak seharusnya berlaku kerana Tingkatan Enam itu sendiri sudah bebas daripada peraturan sekolah dan pembelajarannya lebih ke arah futuristik, jadi penggunaan teknologi dalam pembelajaran sangat diperlukan,” katanya.

Senada dengannya, pelajar Kolej Tingkatan Enam Forest Heights, Muhammad Amal Khan Abdul Aziz, 19, berkata, pelajar Tingkatan Enam merupakan pelajar prauniversiti dan setaraf dengan mahasiswa di pusat pengajian tinggi pada peringkat Diploma dan Matrikulasi, justeru mereka seharusnya bebas dengan peraturan sekolah.

“Secara tidak langsung, ini akan mempengaruhi minda anak-anak lepasan SPM, kebanyakan mereka tidak berminat untuk memasuki Tingkatan Enam kerana faktor itu, selepas lima tahun di peringkat menengah sudah pastinya mereka inginkan sesuatu yang baharu termasuk budaya, cara pemakaian dan sebagainya,” katanya.

Muhammad Amal Khan berkata, perlu ada perubahan terhadap suasana Tingkatan Enam di negara ini sekali gus dapat mengubah persepsi masyarakat terutamanya anak-anak muda supaya lebih berminat untuk memasuki Tingkatan Enam yang pastinya mempunyai kos pengajian yang lebih murah. – BERNAMA


Amirudin, dua lagi kekal MB jika kerajaan menang PRN

SHAH ALAM: Datuk Seri Amirudin Shari dikekalkan sebagai Menteri Besar Selangor sekiranya Kerajaan Perpaduan memenangi Pilihan Raya Negeri (PRN) pada bulan depan.

Perdana Menteri, Datuk Seri Anwar Ibrahim berkata, keputusan itu mengambil kira prestasi kerja dan rekod kerja yang memuaskan.

“Beliau juga membela nasib rakyat dan menyantuni rakyat.

“Kita telah melihat prestasi beliau yang membanggakan di antara menteri atau ketua menteri di negara kita,“ katanya berucap pada majlis pengumuman calon PKR PRN di Padang Awam Majlis Bandaraya Shah Alam (MBSA) pada Sabtu.

Pada masa sama, Anwar mengumumkan untuk mengekalkan Chow Kon Yeow sebagai Ketua Menteri Pulau Pinang jika PRN akan datang berpihak kepada Kerajaan Perpaduan.

Katanya, keputusan itu dibuat selepas berpuas hati tentang cara Kon Yeow menyantuni rakyat tanpa mengira kaum.

“Watak ketokohan Kon Yeow adalah seorang prihatin untuk bekerja dengan semua kaum termasuk Cina, India dan orang asli.

“Saya harap ada dukungan kuat dan padu di Pulau Pinang,” ujarnya.

Sementara itu di Negeri Sembilan, Anwar berkata, kerajaan memutuskan untuk mengekalkan Datuk Seri Aminuddin Harun sebagai Menteri Besar.

Katanya, ini kerana Aminuddin tiada ruang untuk menyatakan bahawa Menteri Besar sukar untuk ditemui dan disantuni.

Malah, keputusan itu turut mengambil kira kelangsungan cara kerja dan rekod prestasi yang memuaskan.

“Tetapi perbincangan bersama Pengerusi Barisan Nasional (BN), Datuk Dr Ahmad Zahid Hamidi mengambil masa yang lama untuk memutuskan perkara itu, “ katanya.

Berita lanjut menyusul.

Author

Fazleen Safina Abd Jamil

View all posts

View all posts


Pandelela jauhkan diri dari media sensasi, laporan negatif

OLEH: ARRIAN ZAYNE

KUCHING: “Saya telah belajar untuk menjauhkan diri dari media sensasi yang suka memaparkan laporan negatif,” kata ratu terjun negara Datuk Pandelela Rinong dalam satu ciapan akaun Twitternya.

Bersama kenyataan itu Pandelela turut mengucapkan ucapan terima kasih kepada Menteri Belia, Sukan dan Pembangunan Usahawan Datuk Seri Abdul Karim Rahman Hamzah atas sokongan mempertahankan situasi beliau semalam.

Terdahulu, Abdul Karim menegur tajuk laporan daripada satu media arus perdana mengenai ratu terjun berkenaan telah digambarkan tidak cemerlang hingga gagal menyumbang pingat dalam Sukan Komanwel 2022 di Birmingham.

Sementara, Pandelela yang dihubungi MEDIA VARIASI hari ini memberitahu ciapan akaun Twitter peribadinya sejak semalam telah menjelaskan isu yang ditulis oleh media arus perdana berkenaan.

Antara ciapan yang mendapat reaksi hingga 3,585 tanda suka adalah penjelasan beliau mengenai kondisi badannya yang sedang di fasa pemulihan ketika beraksi di Birmingham.

“Datang ke Birmingham, saya sentiasa memberikan yang terbaik dalam persiapan saya, kerana saya tahu betapa pentingnya acara ini untuk negara. Tetapi, proses pemulihan badan saya lebih perlahan daripada jangkaan sejak kembali dari Kejohanan Dunia Budapest, dan ia terus mengganggu saya walaupun selepas saya tiba,” ujarnya.

Mengakui keadan fizikal tidak 100 peratus cergas, atlet Sarawak itu mendapat respons positif daripada pengikutnya di Twitter.

“Saya mengakui bahawa saya bergelut dalam acara individu saya pada hari pertama. Kerana secara fizikal, saya tidak 100 peratus cergas. Saya tidak dapat menyesuaikan diri dengan pantas dengan zon waktu tempatan,” jelasnya.

Pada masa sama, Pandelela menegaskan beliau amat berbangga dengan pencapaian pasukan terjun Malaysia sepanjang beraksi di Sukan Kommenwel 2022 kali ini.

“Namun begitu, saya amat berbangga dengan pasukan terjun Malaysia, terutamanya anak-anak muda yang bermain dengan baik kali ini. Ini hanyalah permulaan; Saya percaya pada masa-Nya. Anda perlu mengalami pasang surut untuk mendorong anda ke hadapan. Saya akan pulang ke rumah untuk bermuhasabah dan memulihkan kesihatan,” jelasnya lagi.

Author

Media Variasi

View all posts

View all posts


Isu dana RM600 bilion: SPRM buka kertas siasatan

PUTRAJAYA: Suruhanjaya Pencegahan Rasuah Malaysia (SPRM) telah membuka kertas siasatan berhubung isu dana RM600 bilion yang didakwa diseleweng kerajaan terdahulu.

Ketua Pesuruhjaya SPRM, Tan Sri Azam Baki ketika dihubungi Bernama, mengesahkan perkara itu namun tidak mendedahkan butiran lanjut berhubung siasatan yang sedang dilaksanakan agensi berkenaan.

“Ya, SPRM ada membuka kertas siasatan berhubung isu ini,” katanya ringkas.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 pernah dibangkitkan oleh bekas Ketua Menteri Melaka Adly Zahari pada 15 November lepas.

Semalam, Perdana Menteri Datuk Seri Anwar Ibrahim berkata, beliau menyerahkan sepenuhnya kepada agensi berkaitan untuk menyiasat isu dana RM600 bilion yang didakwa diseleweng kerajaan terdahulu.

Menurut Anwar, Kementerian Kewangan telah memaklumkan beberapa pelanggaran melibatkan isu itu.

Bekas Perdana Menteri, Tan Sri Muhyiddin Yassin pula dilapor berkata, beliau tidak takut disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini. – BERNAMA


Bayi lelaki ditemukan ditinggal di depan rumah penduduk

KAJANG: Seorang bayi lelaki ditemukan ditinggalkan di hadapan rumah teres seorang penduduk di Taman Saujana Impian, Kajang pada Khamis malam.

Ketua Polis Daerah Kajang, Asisten Komisioner Mohd Zaid Hassan berkata, pihak Ibu Pejabat Polis Daerah (IPD) Kajang menerima laporan pada jam 11.39 malam pada Khamis daripada seorang pengadu mengenai penemuan itu.

Menurut beliau, pengadu menemukan bayi lelaki dalam keadaan terbaring dengan hanya memakai lampin.

“Tiada sebarang pakaian atau nota ditinggalkan bersama bayi tersebut. Pengadu kemudiannya menguruskan bayi berkenaan terlebih dahulu sebelum melaporkan tentang kejadian di Balai Polis Kajang.

“Bayi tersebut dibawa ke Hospital Kajang untuk menerima rawatan awal dan disahkan tidak mengalami sebarang kecederaan serta berada dalam keadaan sihat,” katanya.

Jelasnya, bayi yang dipercayai berusia lebih kurang dua minggu berdasarkan berat dan keadaan tali pusat itu masih ditahan pihak hospital di Wad Kanak-Kanak bagi tujuan pemantauan sebelum diserahkan kepada pihak Jabatan Kebajikan Masyarakat (JKM).

Katanya, berdasarkan kejadian, kes disiasat di bawah Seksyen 317 Kanun Keseksaan dan jika disabitkan kesalahan boleh dihukum penjara sehingga tujuh tahun atau denda atau kedua-duanya sekali.

“Bagi sesiapa yang mempunyai maklumat berhubung kejadian penemuan bayi tersebut, boleh berhubung dengan mana-mana balai yang berdekatan atau berhubung terus dengan Pegawai Penyiasat, Inspektor Mua’az Mazlan di talian 017-9788804 bagi membantu siasatan,” katanya lagi.

Author

Faridah Amiratul

View all posts

View all posts


KDN rampas peralatan seks di Sepang

PUTRAJAYA: Kementerian Dalam Negeri (KDN) merampas lebih 1,000 peralatan seks yang dilarang di negara ini kerana memudaratkan kemoralan di sebuah kediaman di  Kota Warisan, Sepang pada 19 Disember lepas.

Setiausaha Bahagian Penguatkuasaan dan Kawalan KDN, Nik Yusaimi Yussof berkata, rampasan dalam operasi Ops Maya itu dilakukan berdasarkan risikan dan pemantauan terhadap rumah berkenaan, yang digunakan sebagai lokasi menyimpan dan menjual peralatan terbabit  secara dalam talian.

Dalam sidang media di sini hari ini, beliau berkata, peralatan terbabit adalah barang larangan dan merupakan satu kesalahan di bawah Seksyen 7(1) Akta Mesin Cetak dan Penerbitan 1984 kerana memudaratkan kemoralan.

Menurutnya, operasi itu membawa kepada penahanan seorang lelaki berumur 57 tahun pada 19 Disember lalu dan telah didakwa di Mahkamah Majistret Sepang pada 2 Februari lepas di bawah akta berkenaan dan  Seksyen 292 (a) Kanun Keseksaan kerana mengedar dan menjual barang-barang lucah.

“KDN tidak akan teragak-agak untuk mengambil tindakan tegas ke atas mana-mana pihak yang terlibat dengan elemen yang memudaratkan kemoralan, ketenteraman awam, keselamatan negara  dan kepentingan negara,” katanya.

Nik Yusaimi berkata, barang larangan bernilai RM115,000 yang dirampas itu dipercayai buatan China dan Thailand telah dibawa masuk ke Malaysia menerusi pembelian dalam talian, dengan harga setiap barangan adalah antara RM70 dan RM1,000.

“Kebimbangan KDN adalah penggunaan peralatan seks akan memberi kesan kepada aspek kemoralan masyarakat dan sekiranya ia tidak dapat dikawal, masyarakat Malaysia akan terjerumus ke kancah negatif dan membawa kepada pelbagai permasalahan lain,” katanya.

Beliau turut meminta pihak penyedia platform beli-belah dalam talian untuk bekerjasama dengan pihak kerajaan untuk menyekat jualan barangan yang tidak sepatutnya dan orang ramai yang mempunyai maklumat berkaitan penjualan dan pengedaran peralatan berkenaan diminta menghubungi KDN di talian 03-80008000. – BERNAMA


Mahdzir yakin GPS menang besar pada PRU15

LIMBANG: Naib Presiden UMNO Datuk Seri Mahdzir Khalid yakin Gabungan Parti Sarawak (GPS), akan memperolehi kemenangan besar pada Pilihan Raya Umum Ke-15 (PRU15), berdasarkan prestasi parti itu memperolehi 76 daripada 82 kerusi Dewan Undangan Negeri pada Pilihan Raya Negeri Ke-12 lalu.

Mahdzir berkata kemenangan besar pada PRU15 itu nanti, akan menyumbang kepada situasi politik yang lebih baik dan kerajaan yang stabil di negara ini.

“Kerajaan yang ada mestilah kerajaan yang stabil. Tak mahu empat tahun ada tiga perdana menteri,” kata Menteri Pembangunan Luar Bandar itu semasa merasmikan penutupan Mini Karnival Usahawan Desa (KUD) di Kompleks Sukan Limbang di sini hari ini.

Menurut Mahdzir kestabilan politik amat penting di negara ini, bagi memastikan pembangunan dapat terus dilaksanakan di seluruh negara, lebih-lebih lagi untuk masyarakat di luar bandar.

Sebelum itu Timbalan Premier Datuk Amar Awang Tengah Ali Hasan dalam ucapannya menegaskan, GPS perlu menang besar pada PRU akan datang bagi memastikan Sarawak mempunyai suara yang kuat di Parlimen.

Katanya kemenangan yang besar itu bukan sahaja dapat memastikan kestabilan politik negara, tetapi turut penting agar perjuangan mendapatkan kembali hak dan keistimewaan Sarawak, seperti termaktub dalam Perjanjian Malaysia 1963 dapat diteruskan.

“Ini adalah perjuangan demi masa depan anak cucu kita,” tambahnya. – BERNAMA


Kerajaan sentiasa hargai, sokong jururawat di negara ini – Dr Zaliha

KUALA LUMPUR: Kerajaan sentiasa menghargai dan memberikan sokongan kepada jururawat yang berkorban masa dan tenaga demi menjaga kesihatan rakyat Malaysia, kata Menteri Kesihatan, Dr Zaliha Mustafa.

Sempena Hari Jururawat Sedunia hari ini, Dr Zaliha juga berharap agar semua jururawat terus berusaha dan meningkatkan lagi kualiti perkhidmatan kesihatan di negara ini.

“Saya ingin mengambil kesempatan ini untuk mengucapkan terima kasih kepada semua jururawat yang berkhidmat di Malaysia. Terima kasih atas kesabaran, ketabahan dan pengorbanan yang telah dilakukan sepanjang perkhidmatan.

“Anda semua telah menunjukkan semangat kerjasama dan dedikasi dalam menjalankan tugas dan tanggungjawab,” katanya menerusi laman Facebooknya, hari ini.

Dr Zaliha juga menyifatkan jururawat sebagai aset penting dalam sistem kesihatan negara kerana tugas dan tanggungjawab mereka amat penting dalam memastikan pesakit mendapat rawatan berkualiti dan profesional.

Menurutnya, jururawat juga menjadi penjaga kepada kesejahteraan pesakit di hospital, pusat kesihatan dan klinik-klinik di seluruh negara.

“Saya ingin mengucapkan Selamat Hari Jururawat kepada semua jururawat di Malaysia. Semoga hari ini menjadi peringatan kepada kita semua tentang betapa pentingnya peranan jururawat dalam menjaga kesihatan rakyat Malaysia,” katanya. – BERNAMA


Banjir ubah corak kempen PRU15

KUALA LUMPUR: Banjir yang melanda lebih awal dari jangkaan di beberapa kawasan di sekurang-kurangnya enam negeri memaksa perubahan corak berkempen di situ bagi Pilihan Raya Umum ke-15 (PRU15).

Setakat pagi ini, seramai 3,196 mangsa banjir berada di 28 pusat pemindahan sementara (PPS) di enam negeri, iaitu Perak, Selangor, Johor, Kelantan, Melaka dan Pulau Pinang.

Berikutan situasi itu, kempen beberapa calon serta ceramah politik membabitkan parti Barisan Nasional (BN), Perikatan Nasional (PN) serta Pakatan Harapan (PH) dilaporkan terpaksa ditangguhkan seketika hingga memaksa gerak kerja kempen kini disesuaikan mengikut keadaan semasa dengan mendahulukan bantuan kepada rakyat yang terjejas.

Beberapa calon dilihat mengharungi air banjir untuk bertemu dan menghulurkan bantuan kepada mangsa banjir. Seorang daripadanya calon PH Parlimen Permatang Pauh di Pulau Pinang, Nurul Izzah Anwar yang berbaju kurung dan baju hujan.

Malah, beberapa calon di Selangor terpaksa menangguhkan dan beralih kepada misi menyantuni mangsa banjir. Antaranya, Parlimen Sungai Buloh yang merupakan kerusi tumpuan turut menyaksikan calon BN, Khairy Jamaluddin sanggup menangguhkan kempennya seketika untuk bertemu penduduk terkesan dengan banjir.

Menteri Besar Selangor, Datuk Seri Amirudin Shari yang juga calon PH bagi Parlimen Gombak dan calon PN bagi Parlimen Kapar, Dr Halimah Ali juga antara yang dilihat membatalkan aktiviti kempen untuk meninjau keadaan banjir di kawasan terlibat.

Jabatan Meteorologi Malaysia (MetMalaysia) meramalkan Monsun Timur Laut bermula pertengahan November dan berlanjutan sehingga Mac tahun depan yang berisiko berlakunya hujan lebat sehingga boleh menyebabkan banjir terutama di kawasan rendah selain fenomena air pasang besar boleh melanda kawasan pantai antara November dan Januari tahun depan.

Situasi cuaca tidak menentu menyebabkan Jabatan Bomba dan Penyelamat Malaysia (JBPM) Selangor bersiap siaga meletakkan anggota bersama aset bantuan di beberapa lokasi bencana untuk memantau keadaan semasa terutama di persisiran pantai dan sungai.

“Bomba akan siap siaga berdasarkan keadaan cuaca seperti air hujan bertakung atau kenaikan paras air. Kita akan gunakan aset seperti bot dan lori pengangkut untuk sebarang kemungkinan,” kata Pengarah JBPM negeri Norazam Khamis ketika dihubungi Bernama.

Di Pahang, calon BN bagi Parlimen Raub, Datuk Chong Sin Woon berkata, MCA mempunyai pasukan khas yang bersiap sedia untuk digerakkan pada bila-bila masa bagi membantu masyarakat di kawasan berisiko banjir, menunaikan kewajipan itu.

Beliau mengakui situasi banjir atau hujan lebat pada hari pengundian 19 November ini, sedikit sebanyak akan mempengaruhi pengundi untuk keluar mengundi.

“… untuk mereka yang bukan penyokong tegar mana-mana parti, kalau hujan lebat tak adalah kesegeraan untuk mereka mengundi. Bagaimanapun untuk menarik pengundi, kita boleh hantar kenderaan dan menyediakan peralatan seperti payung dan sebagainya. Kita dah siap sedia perkara itu,” katanya.

Calon PH-DAP di Dewan Undangan Negeri (DUN) Ketari di Pahang, Thomas Su Keong Siong, juga berpandangan peratusan keluar mengundi akan turun dengan mendadak jika banjir, dan bagi meringankan beban rakyat, PH, menurut beliau akan mengutamakan aspek membantu mangsa banjir terlebih dahulu.

“Saya berharap tak ada banjir walaupun sekarang kerap hujan. Kalau banjir, peratusan keluar (mengundi) tidak tinggi… bayangkan kalau rumah sendiri sudah dinaiki air, mana ada ‘mood’ untuk mengundi. Kalau kita tidak membantu sebaliknya suruh mereka mengundi, itu mementingkan diri,” katanya.

Di Kelantan, Pengerusi Badan Perhubungan UMNO Kelantan, Datuk Ahmad Jazlan Yaakub berkata, jentera BN Kelantan bersedia dengan peralatan seperti bot, keperluan makanan dan sebagainya bagi membantu pihak berkuasa dalam operasi penyelamatan dan perpindahan mangsa banjir.

Turut menyatakan kesediaan, Pengarah Angkatan Pertahanan Awam Malaysia (APM), Kelantan Kolonel (PA) Mohd Adzhar Mujab yang menjelaskan bahawa seramai 1,349 anggota APM bersama logistik seperti 14 buah lori dan 78 buah bot sedia untuk digerakkan sekiranya berlaku banjir termasuk pada hari pengundian.

Di Terengganu, 30 lokasi berisiko banjir telah dikenal pasti di empat daerah iaitu Kemaman, Dungun, Hulu Terengganu dan Besut.

Setiausaha Kerajaan Negeri, Tengku Datuk Farok Hussin Tengku Abdul Jalil berkata, sebanyak RM2.5 juta diperuntukkan bagi penyediaan barangan keperluan dan makanan buat mangsa banjir kali ini. – BERNAMA


25 tahun dalam politik, pernah jadi Speaker bawah pokok, Sivakumar kini jadi menteri

KUALA LUMPUR: [DIKEMAS KINI] V Sivakumar yang dilantik sebagai Menteri Sumber Manusia pernah mencatat sejarah dalam politik di Perak atau mungkin di Malaysia kerana semasa beliau menjadi Speaker Dewan Undangan Negeri (DUN), sidang DUN pernah berlangsung di bawah pokok hujan-hujan pada 3 Mac 2009.

Sivakumar pernah memanggil sidang tergempar untuk membentangkan usul ke atas peralihan tampuk kuasa kerajaan negeri.

Persidangan itu berlangsung di bawah pokok hujan-hujan, selepas dipercayai Ahli Dewan Undangan Negeri daripada Pakatan Rakyat telah dihalang daripada memasuki bangunan Perak Darul Ridzuan yang menempatkan DUN.

Insiden itu menarik tumpuan ramai dan diingati sebagai peristiwa yang melucukan, kerana prosiding itu berlaku di bawah sebatang pokok dengan Sivakumar lengkap berpakaian sebagai Speaker DUN dengan jubah dan songkoknya.

Memulakan kerjaya politik pada 1997 dengan menyertai DAP, Sivakumar pernah bertanding dalam Pilihan Raya Umum ke-12 (PRU12) pada 2008 dan menjadi Setiausaha Politik kepada bekas Menteri Sumber Manusia, M Kulasegaran.

Selepas 25 tahun berkecimpung dalam politik, Sivakumar, 51, yang menyandang kerusi Parlimen Batu Gajah sejak 2013, dilantik sebagai Menteri Sumber Manusia di bawah kepimpinan Perdana Menteri Datuk Seri Anwar Ibrahim.

Timbalan Setiausaha Agung DAP itu memperoleh Ijazah Sarjana Muda Ekonomi dengan pengkhususan dalam Pentadbiran Awam daripada Universiti Malaya pada 1994 dan seterusnya Ijazah Bersekutu dalam Pentadbiran Agensi Insurans (AIAA) daripada Life Office Management Association, Amerika Syarikat dalam tahun 2000.

Selain politik, bapa kepada dua orang anak itu secara profesional terlibat dengan Yayasan Perak, Ipoh selaku seorang daripada Lembaga Pengarahnya dalam 2019 dan Lembaga Pemegang Amanah (Kuala Lumpur) Majlis Promosi Eksport Getah Malaysia pada 2018.

Pada PRU12, beliau memenangi kerusi DUN Tronoh di Perak sebagai muka baharu dan menewaskan calon Barisan Nasional (BN), Lee Kim Choy dengan majoriti  2,571 undi.

Pada tahun sama beliau juga mengangkat sumpah sebagai Speaker DUN Perak.

Melangkah ke hadapan dalam profesion politiknya pada PRU13, Sivakumar bertanding di Parlimen Batu Gajah dan memenangi pertembungan satu lawan satu dengan calon BN, Loo Thin Tuck dengan majoriti 53,770 undi yang berjaya dipertahankan beliau sehingga kini.

Dalam PRU15, Sivakumar sekali lagi memenangi kerusi Parlimen Batu Gajah dengan majoriti 53,836 undi menewaskan wakil Perikatan Nasional, Woo Cheong Yuen dan Teoh Chin Chong daripada BN. – BERNAMA


Boy Iman, tiga penganjur Hoorrey X Fest Raya didakwa menipu

KUALA LUMPUR: Selebriti, Boy Iman atau Norul Iman Abdul Rahman yang sebelum ini dikaitkan sebagai “scammer” hartanah dihadap sekali lagi ke Mahkamah Majistret Kuala Lumpur atas tuduhan menipu,hari ini.

Dia dibawa bersama seorang lagi penganjur penyewaan tapak perniagaan jualan raya Hoorrey X Fest Raya di Pusat Dagangan Dunia Putra oleh Bahagian Siasatan Jenayah Komersil, IPD Dang Wangi kira-kira jam 11 pagi tadi.

Bagaimanapun, empat tertuduh termasuk dua wanita iaitu Norazah Sahud, 51, Norzana Rapie @ Rafie, 51, Nor Azmi Jantan, 49, dan Boy Iman atau nama sebenarnya, Norul Iman Abdul Rahman, 43, mengaku tidak bersalah sebaik pertuduhan dibacakan dihadapan Majistrest Noorelyanna Hanim Abdul Halim.

Berdasarkan pertuduhan, kesemua tertuduh didakwa telah menipu seorang wanita iaitu Siti Wardina Basir, 21, dengan memperdaya mangsa dalam urusan penjualan atau penyewaan tapak perniagaan (booth) sempena festival beli-belah Hoorrey X Fest Raya.

Tindakan mereka itu telah mendorong mangsa untuk menyerahkan wang sebanyak RM1,500.

Perbuatan tersebut dilakukan di WTCKL pada 19 April lalu sekitar jam 2.34 pagi dan mereka didakwa di bawah Seksyen 420 Kanun Keseksaan serta dibaca bersama Seksyen 34 Kanun Kesksaan.

Jika sabit kesalahan boleh memperuntukkan hukuman penjara tidak kurang satu tahun hingga 10 tahun dan sebat serta denda.

Pendakwaan kes dikendalikan oleh Timbalan Pendakwa Raya, Nor Aisyah Mohamed Zanyuin kemudian menawarkan jaminan sebanyak RM5,000 kepada setiap tertuduh.

Namun, keempat-empat tertuduh yang diwakili peguam Mohama Syakir Mohamad Fawzi dan Earnest Azad memohon ikat jamin paling rendah kerana masing-masing mempunyai tanggungan.

Noorelyanna kemudian membenarkan setiap tertuduh diikat jamin RM3,000 dan perlu menyerahkan pasport kepada mahkamah sehingga kes selesai.

Mahkamah turut menetapkan sebutan semula kes dan serahan dokumen pada 13 Jun depan .

Sementara itu, seorang lagi individu bergelar Datuk dan juga pengarah sebuah syarikat berusia 23 tahun yang sepatutnya dituduh hari ini tidak didakwa bersama kerana dimasukkan ke hospital sejak semalam.

Terdahulu, dua ditahan termasuk seorang wanita yang juga pengarah serta penganjur festival Hoorrey X Fest Raya bagi membantu siasatan berhubung acara berkenaan yang dibatalkan saat-saat akhir pada 19 April lalu.

Karnival jualan raya berkenaan di WTC dibatalkan tiga jam sebelum berlangsung sekaligus menjejaskan peniaga kecil dan menyebabkan kerugian ratusan ribu ringgit.

Ketua Pengarah Eksekutif Tenview (M) Sdn Bhd yang juga penganjur karnival itu, Datuk Mohammad Aliff Hakim dilapor berkata, situasi itu berpunca daripada bayaran untuk lokasi acara tidak dapat dilunaskan kepada kontraktor untuk penyediaan tapak niaga.

Mohammad Aliff yang mengadakan pertemuan dengan peniaga-peniaga yang terkesan Selasa lalu memaklumkan, mereka akan mengembalikan wang dalam tempoh tujuh hari dengan mencagar keretanya.

Beliau secara tiba-tiba menyatakan bahawa Boy Iman atau Norul Iman Abdul Rahman merupakan penganjur utama dalam acara ini.

Tambahnya, dia hanya mengikut arahan dari pihak atasan.

Makluman tersebut mendapat kecaman daripada pihak vendor yang rata-rata sangat tidak berpuas hati dengan penjelasan yang diberikan oleh pihaknya.

Lebih 200 vendor terbabit berkumpul di PWTC sejak jam 2 petang menuntut bayaran tapak niaga antara RM1,500 hingga RM80,000 setiap seorang yang dibayar kepada Tenview agar dipulangkan.

Boy Iman yang ditunggu-tunggu pada ketika itu tidak muncul malah difahamkan sudah berada di Singapura.

Terdahulu, peniaga-peniaga yang sudah menempah gerai jualan raya di karnival itu berang apabila acara dibatalkan saat akhir.

Pengumuman itu dibuat pihak WTC yang turut tidak bertanggungjawab ke atas sebarang kerugian ditanggung.

Author

Tun Puteh Wanti

View all posts

View all posts


Kejuaraan AFF B-19: Skuad Harimau Muda diikat Singapura

KUALA LUMPUR: Skuad negara gagal meneruskan momentum kemenangan pada Kejuaraan Bawah 19 Tahun (B-19) Persekutuan Bolasepak ASEAN (AFF) apabila terikat tanpa jaringan berdepan Singapura pada aksi kedua Kumpulan B di Stadium Madya, Jakarta, Indonesia petang ini.

Ketua Jurulatih Skuad Harimau Muda Hassan Sazali Mohd Waras, bagaimanapun tetap positif dengan keputusan itu kerana anak buahnya berjaya meraih satu mata berharga dalam memburu tempat ke separuh akhir.

“Singapura lebih teratur di bahagian pertahanan dan mereka tidak beri ruang yang besar buat pasukan kita, terutamanya jentera serangan. Kemasukan dua penyerang pada awal babak kedua dapat meningkatkan serangan kita, namun masih tidak cukup untuk mencetak jaringan.

Perlawanan seterusnya kita akan bertemu Timor Leste pada waktu malam, selepas dua aksi pada 3 petang (4 petang waktu Malaysia). Bukan alasan, tetapi cuaca yang agak panas mungkin ada kesan kerana kita nampak separuh masa kedua lebih efektif,” katanya menerusi klip audio yang dikongsikan kepada media.

Selepas aksi menentang Timor Leste pada 8 malam (waktu Malaysia) Sabtu, skuad kendalian Hassan Sazali akan menamatkan saingan peringkat kumpulan menentang Laos dalam satu lagi aksi pukul 4 petang (Malaysia) pada Isnin.

Keputusan hari ini menyaksikan Juara 2018, Malaysia menduduki tempat teratas Kumpulan B dengan empat mata selepas mencatat kemenangan 2-1 ke atas Kemboja pada aksi sulung dua hari lepas.

Laos yang kurang satu aksi, serta Kemboja dan Timor Leste yang berkongsi tiga mata, masing-masing menduduki tempat kedua, ketiga dan keempat berdasarkan perbezaan jaringan setakat ini, manakala Singapura di tempat tercorot dengan satu mata.

Hanya dua pasukan terbaik kumpulan akan mara ke separuh akhir. – BERNAMA


SHUT bantu kerajaan tangani pemerdagangan manusia

PETALING JAYA: Pertubuhan Henti Pemerdagangan Manusia (SHUT) sedang bekerja keras menggerakkan program kesedaran mengenai anti pemerdagangan manusia dalam negara.

SHUT sedang dalam usaha untuk membantu kerajaan, meletakkan kedudukan negara lebih tinggi dalam menangani pemerdagangan orang melalui program kesedaran bersama pelbagai peringkat.

Pengasas pertubuhan henti pemerdagangan manusia, Stop Human Trafficking (SHUT), Dini Dalilah Wan Nordin, berkata Malaysia ketika ini berada pada kedudukan berisiko tinggi bagi kes pemerdagangan manusia.

Katanya, Malaysia merekodkan kedudukan tahap tiga (Tier 3) dalam Laporan Tahunan Jabatan Negara Amerika Syarikat (AS) Mengenai Pemerdagangan Orang (Us Tip Report) selama dua tahun berturut-turut.

“Malaysia di kedudukan Tier 3, ‘high alert’ (berisiko tinggi), maknanya berbahaya pada negara (kesan kes pemerdagangan).

“Jadi, kita mahu bekerja lebih lagi untuk naikkan (kedudukan) lebih tinggi. Kita banyak buat program kesedaran dan ada kerjasama sebagai rakan strategik dengan. MAPO (Majlis Antipemerdagangan Orang dan Antipenyeludupan Migran).

“Kita juga ada buat program di sekolah, IPG (Institut Pendidikan Guru), syarikat korporat termasuk golongan sasar yang menjadi mangsa pemerdagangan seperti wanita,” katanya.

Beliau berkata demikian kepada MEDIA VARIASI, selepas Majlis Persidangan Penerbangan Menentang Pemerdagangan Manusia dan Majlis Menandatangan Memorandum Persefahaman (MoU) antara Malaysia Airlines Berhad (MAB) dan SHUT di Akademi MAB, Kelana Jaya, di sini.

Menteri Dalam Negeri, Datuk Seri Hamzah Zainuddin hadir menyaksikan majlis tandatangan itu yang turut diiringi Ketua Setiausaha Kementerian Pengangkutan, Datuk Isham Ishak.

Author

Fhatihah Zakinan

View all posts

View all posts


Sampai masa AFF, AFC bergerak ke hadapan?

KUALA LUMPUR: Pemain memohon pelepasan daripada mewakili skuad kebangsaan bukan isu baharu dalam senario bola sepak tempatan apabila perkara itu berterusan menjelang kempen Piala Persekutuan Bolasepak ASEAN (AFF) 2022 dari 20 Disember sehingga 16 Januari tahun depan.

Sebelum mendakwa pemain yang ‘menolak’ mewakili negara tidak mempunyai semangat patriotisme, semua pihak perlu mengambil maklum bahawa Piala AFF ialah kejohanan dianjurkan di luar jendela antarabangsa Persekutuan Bolasepak Antarabangsa (FIFA).

Berdasarkan Peraturan Status dan Perpindahan Pemain FIFA Lampiran 1: Bahagian Pelepasan Pemain Kepada Pasukan Kebangsaan Perkara 6 menyatakan bahawa adalah tidak wajib untuk melepaskan pemain di luar jendela antarabangsa atau kejohanan akhir yang termasuk dalam kalendar aksi antarabangsa.

Justeru, penganjuran Piala AFF di luar jendela antarabangsa FIFA itu membolehkan pemain ataupun kelab terlibat yang bertindak sebagai majikan, tidak melepaskan pemain-pemain yang dikehendaki atas pelbagai sebab termasuk hal peribadi, urusan keluarga dan kecederaan.

Namun, sesuatu perkara yang berlaku mempunyai kesan dari sudut positif dan negatif dengan pemain yang tidak beraksi untuk pasukan negara di luar jendela antarabangsa dapat berehat selepas mengharungi musim yang panjang sebelum kembali menjalani latihan bersama kelab masing-masing.

Selain itu, kelab turut tidak berdepan risiko kecederaan pemain yang mampu menggugat persediaan pasukan menghadapi musim baharu selain perlu mengeluarkan perbelanjaan bagi menampung kos rawatan, apatah lagi saingan Piala AFF sering kali dianjurkan pada penghujung tahun.

Dari sudut berbeza, trend menolak panggilan mewakili negara dilihat bukan sahaja akan menjejaskan mutu permainan skuad kebangsaan dan memberi tugas tambahan kepada barisan kejurulatihan untuk membentuk pasukan terkuat, malah mampu menghakis minat penyokong.

Sokongan padu peminat boleh bertukar pudar jika skuad kebangsaan beraksi tanpa kelibat pemain utama, malah mungkin berupaya menjejaskan jumlah kehadiran di stadium kerana pemain umpama magnet yang memiliki aura tersendiri untuk menarik puluhan ribu penyokong ke venue perlawanan.

Baru-baru ini, 12 pemain menarik diri daripada mewakili skuad kebangsaan ke Piala AFF 2022 atas pelbagai sebab termasuk hal peribadi, urusan keluarga dan kecederaan selepas perbincangan antara Persatuan Bolasepak Malaysia (FAM), Ketua Jurulatih Kim Pan Gon dan kelab-kelab terlibat.

Antara yang menarik diri ialah tujuh pemain Johor Darul Ta’zim (JDT) – Shahrul Mohd Saad, La’vere Lawrence Corbin-Ong, Muhammad Nazmi Faiz Mansor, Arif Aiman Mohd Hanapi, Muhammad Akhyar Abdul Rashid, Matthew Davies dan Muhammad Syafiq Ahmad.

Selepas penarikan diri 12 pemain itu, dua pemain Kuala Lumpur (KL) City FC iaitu Muhammad Akram Mahinan dan Declan Lambert memohon untuk dikecualikan atas sebab peribadi pada Selasa lepas.

Justeru, penulis berpendapat sudah tiba masa AFF melakukan perubahan dengan memberi nafas baharu selari dengan peredaran zaman bagi memastikan kejohanan kelolaan mereka terus kekal relevan untuk tahun mendatang serta berupaya menarik penglibatan pemain utama.

Perubahan juga perlu bermula dengan badan induk bola sepak Asia sendiri iaitu Konfederasi Bolasepak Asia (AFC) tatkala Kesatuan Persatuan Bolasepak Eropah (UEFA) sudah pun memperkenalkan UEFA Nations League untuk ahli gabungannya.

Pertandingan itu secara umumnya menggantikan perlawanan persahabatan yang sebelum ini berlangsung pada jendela antarabangsa FIFA, dengan pasukan Eropah akan terlibat dalam aksi kompetitif yang lebih kerap menentang pasukan Eropah lain yang mempunyai kualiti setanding.

Penganjuran Liga Bangsa versi Asia melibatkan keseluruhan 47 ahli gabungan AFC akan mewujudkan perlawanan-perlawanan yang lebih bermakna kerana terdapat format promosi dan penyingkiran selepas pasukan dibahagikan ke beberapa bahagian berdasarkan ranking terkini FIFA.

Situasi itu jelas dapat memastikan setiap pasukan yang bertanding akan memberi persembahan terbaik untuk mendapatkan promosi ke bahagian lebih tinggi serta mengelak daripada diturunkan ke bahagian yang lebih rendah.

Liga Bangsa versi Asia akan turut membuka peluang buat skuad Harimau Malaya untuk menguji kekuatan berdepan pasukan gergasi Asia seperti Iran, Jepun, Korea Selatan, Australia, Qatar dan lain-lain.

Kesimpulannya, penulis berpandangan AFF ataupun AFC perlu mengambil inisiatif untuk memastikan semua ahli gabungannya mendapat manfaat sewajarnya bagi menghakis perspektif “pasukan kuat akan terus kuat manakala pasukan lemah akan berterusan lemah”. – BERNAMA


Callebaut perkenalkan tiga coklat baharu, tanpa bahan tenusu

PETALING JAYA: Pengeluar coklat dan koko terkemuka, Barry Callebaut (Callebaut) melancarkan tiga produk baharu iaitu coklat Callebaut ruby RB2, Callebaut NXT Dark dan “M_lk” (milk) untuk pasaran Malaysia.

Pengarah urusan syarikat bagi Malaysia, Robert Kotuszewski berkata, syarikat itu berusaha untuk menjadi inovatif dan peneraju dalam pasaran dan industri.

“Kami adalah pengeluar coklat dan koko terbesar dunia, dan kami menaruh harapan untuk tampil sebagai penginovasi pada masa depan. Menerusi coklat Callebaut ruby dan NXT bebas tenusu, ia tampil sebagai trend masa depan inovatif yang selanjutnya,” katanya pada majlis pelancaran Future of Chocolate Indulgence yang berlangsung di Rom 8 Studio, disini, baru-baru ini.

Tambah beliau, pelanggan Callebaut memberikan perhatian terhadap kesihatan mereka, justeru, syarikat itu sedang menumpukan kepada alam sekitar dan kemampanan.

“Bagi kami, ini adalah langkah yang menjadi kelaziman untuk menjadi inovatif dalam memberikan sesuatu yang mampan sepenuhnya, semula jadi dan rasa yang lazat.

“Saya percaya, apabila generasi bertukar, pengaruh dari segi apa yang mereka inginkan akan berubah. Generasi Z dan milenial berharap mereka akan mencari produk yang baik untuk mereka, planet dan alam sekitar,” ujarnya.

Author

Diyana Rahip

View all posts

View all posts


Sindiket warga asing rembat wang dalam peti ‘cashier’ di Econsave

TINDAKAN licik dua ahli sindiket warga asing dalam memperdaya rakyat tempatan berjaya membuahkan hasil.

Menerusi rakaman televisyen litar tertutup (CCTV), perkara itu bermula apabila seorang lelaki berpura-pura membeli barangan, sebelum mendekati juruwang wanita di sebuah pasaraya.

Ketika proses pembayaran dilakukan, lelaki berbaju hitam dan memakai pelitup muka itu sempat berbual dengan juruwang tersebut dan kononnya mahu menimbulkan salah faham.

Tidak dapat dipastikan perbualan sebenar antara mereka berdua, namun lelaki itu dilihat menunjuk-nunjuk peti yang menyimpan wang tersebut.

Dia kemudian dengan selamba mengambil kepingan wang di dalam peti tersebut dan berpura-pura mengira jumlahnya.

Ketika seorang juruwang lelaki bertanyakan tentang masalah yang sedang berlaku, seorang lagi lelaki, dipercayai rakan subahat suspek dilihat cuba mengalihkan perhatian.

Merasakan ia masa sesuai, suspek kemudian secara senyap-senyap memasukkan wang yang ada dalam genggaman ke dalam poketnya tanpa disedari juruwang terbabit.

Kejadian yang berlaku pada Jumaat itu berlokasi di pasar raya Econsave, yang tidak dapat dipastikan cawangan sebenar.

Video mengenai insiden itu turut dikongsi di laman Facebook Econsave, manakala belum ada sebarang kenyataan pihak berkuasa setakat berita ini ditulis.

Author

Fazleen Safina Abd Jamil

View all posts

View all posts


Anak dah lima baru sedar nikah tak sah

SUBANG: Hanya setelah memiliki lima orang anak, barulah pengasas tudung jenama Jennaira menyedari pernikahannya dengan seorang lelaki bergelar Datuk tidak sah (syubahah) akibat pemalsuan dokumen.

Datuk Seri Azlina Hanim Hasan, 36, menceritakan ‘suami palsu’ yang menikahinya, Datuk Rohaizat Musa, 47, dipercayai mengupah seorang lelaki yang menyamar sebagai wali ketika pernikahan mereka.

“Pernikahan itu diadakan di sebuah rumah di Keramat menggunakan sindiket kononnya tanpa pengetahuan isteri pertama Rohaizat.

“Rohaizat menggunakan identiti seorang lelaki yang sudah meninggal dunia pada tahun 1964 sebagai wali ketika kami bernikah pada tahun 2013 di Keramat.

“Saya hanya dapat tahu segala penipuan beliau setelah pernikahan saya telah dibubarkan dan diklasifikasi tidak sah oleh Jabatan Agama Islam Kota Setar.

Azlina Hanim berkata, siasatan pihak berkuasa mendapati wujud pemalsuan dokumen, penipuan pernikahan malah beliau baru tahu status Rohaizat adalah duda ketika bernikah dengannya.

“Saya seolah dipukau sepanjang perkahwinan, tidak ambil peduli mengenai pendaftaran pernikahan sehingga melahirkan anak seorang demi seorang.

“Anehnya kami bukan suami isteri sah tetapi anak-anak boleh pula dibinkan dia kerana Jabatan Pendaftaran tak ‘link’ dengan Jabatan Agama,” katanya kepada MEDIA VARIASI.

Pada 2019, Ketua Polis Daerah Klang Selatan, Asisten Komisioner Shamsul Amar Ramli dipetik berkata,  pihaknya telah menahan Rohaizat yang merupakan ejen kepada sindiket pelaburan tidak wujud dikenali sebagai World Strect Bcom (WSB) atau Pelaburan Jasman.

Dalam pada itu, Azlina Hanim membuat tuntutan saman sebanyak RM10 juta terhadap bekas suaminya kerana telah menipu ketika bernikah.

“Nama saya tiada dalam pendaftaran pernikahan di Jabatan Agama Islam yang menyebabkan status saya bukan janda, seolah tidak pernah berkahwin walau anak sudah lima orang hasil perkongsian hidup bersamanya.

“Beliau bagaimanapun tidak endah soal nafkah anak walau satu sen satu titik susu pun.

“Nafkah anak akan dibuat tuntutan diputuskan di Mahkamah Syariah Sabak Bernam pada 28 Februari ini.

“Manakala tuntutan saman RM10 juta akan dibuat di bawah Mahkamah Sivil Shah Alam, tarikh akan diberitahu kemudian,” katanya.

Author

Tun Puteh Wanti

View all posts

View all posts


Ibu wanita hilang di Thailand tidak percaya video “anak selamat”

KULAI: Ibu kepada Chong Sum Yee, 22, wanita Malaysia yang dipercayai hilang di Chiang Mai, Thailand, tidak mempercayai video anaknya mendakwa dirinya selamat dan sihat, yang tular beberapa hari kebelakangan ini.

Chee Choy Won, 50, berkata, hal ini kerana akaun Facebook yang menggunakan nama ‘Moe Aye’ yang memuat naik rakaman video anaknya itu, tidak dikenali dan percaya ia adalah akaun baharu dibuat.

Beliau berkata, anaknya juga sukar untuk dihubungi dan mengelak setiap kali ditanya mengenai keberadaannya.

Menurut Chee, ia ditambah pula dengan gesaan anaknya yang mahu laporan polis ditarik balik ketika dia berjaya menghubungi anaknya itu pada 8 malam tadi menerusi aplikasi WhatsApp.

“Menerusi panggilan WhatsApp selama beberapa minit malam tadi, Sum Yee mengatakan dia selamat dan meminta agar kami tidak mencarinya serta menarik laporan polis tetapi suaranya agak laju dan kelam kabut.

“Setiap kali saya tanya dia berada di mana, dia tidak menjawab dan berulang kali beritahu dia selamat. Saya tidak pasti apa yang berlaku, tetapi (saya percaya) terdapat kemungkinan dia menjadi mangsa pemerdagangan manusia atau scam (penipuan),” katanya pada sidang media di Ibu Pejabat DAP Johor di sini hari ini.

Ibu dua anak itu berkata dia turut berlepas ke Thailand bersama anak lelakinya Chong Jeng Wei, 23, dan Pengarah Pendidikan Politik DAP Johor Alan Tee Boon Tsong selama empat hari pada 6 Jun lepas bagi mengikuti perkembangan kes kehilangan anaknya.

Bagaimanapun, Chee berkata pihak polis Thailand memaklumkan terdapat kemungkinan anaknya berada di Myanmar, justeru, Polis Thailand dan Myanmar sedang bekerjasama bagi mengesan Sum Yee yang sepatutnya pulang ke Malaysia pada 7 Jun lepas.

Sementara itu, Jeng Wei berkata, dia musykil apabila adik perempuannya yang bekerja sebagai jurusolek di Kuala Lumpur memaklumkan pergi ke Thailand seorang diri kerana dia tidak pernah pergi ke luar negara bersendirian.

Jeng Wei berkata, mereka semakin risau apabila Sum Yee memberi alasan ke sana atas urusan kerja yang telah dinafikan oleh majikan dan berharap agar dia segera ditemui.

Sebelum ini, laporan berita dipetik terdapat tiga video yang telah dimuat naik oleh seorang pengguna Facebook yang tidak dikenali bernama ‘Moe Aye’ di ruangan komen catatan Chee, memaparkan Sum Yee tersenyum serta berulang kali menyatakan “dia selamat dan sihat”.

Sum Yee dipercayai berlepas ke Chiang Mai, Thailand pada 29 Mei dan melakukan perjalanan sejauh 250 kilometer ke daerah utara Mae Sai di wilayah Chiang Rai, yang berdekatan dengan bandar Tachilek di Myanmar, iaitu lokasi kes-kes pemerdagangan manusia pernah dilaporkan.

Polis Diraja Malaysia juga dilaporkan sedang bekerjasama dengan Polis Thailand bagi mengesan Sum Yee dan berdasarkan siasatan awal, jurusolek itu telah menyeberang sempadan ke Tachilek, sejak 30 Mei lepas. – BERNAMA


Isteri orang sanggup jual kereta demi kahwini teman lelaki

BANGKOK: Seorang wanita di Thailand terdesak untuk menjual keretanya dengan segera dalam usaha mengumpul wang untuk berkahwin dengan teman lelakinya meskipun dia sudah bersuami, lapor laman berita Thaiger hari ini.

Angsumalin menjadi perhatian ramai kerana mengiklankan jualan keretanya berserta sepanduk memberitahu tujuan dia menjual kenderaan itu.

“Mahu dijual segera! Saya sedang mengumpul wang untuk mengahwini teman lelaki. Harganya 90,000 baht (RM11,908). Tunai sahaja dan boleh dirundingkan,” kata iklan jualan tersebut.

Kereta tersebut adalah model Toyota Vios keluaran 2005. Harga pasaran semasa bagi model sama adalah sekitar 99,000 baht (RM13,099).

Menurut Angsumalin, dia mahu mengahwini teman lelakinya secepat mungkin, namun tidak mempunyai wang mencukupi.

Dia juga mengaku sudah berkahwin, namun telah jatuh cinta kepada rakan sekerjanya itu.

“Kita berada di zaman baharu. Wanita yang mempunyai dua suami akan menang. Jika lelaki boleh berkahwin dua, mengapa tidak saya?” ujarnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Sasaran 14 siri program Jelajah Saya Digital tahun ini

KUALA LUMPUR: Sebanyak 14 siri Program Jelajah Saya Digital dijangka dilaksanakan di seluruh negara pada tahun ini dengan sasaran 200 hingga 500 peserta bagi setiap lokasi.

Menteri Komunikasi dan Digital, Fahmi Fadzil berkata, program anjuran Perbadanan Ekonomi Digital Malaysia (MDEC) itu, dilihat mampu mewujudkan kesedaran tentang teknologi digital dan penyelesaian gaya hidup pintar dalam kalangan rakyat.

Beliau berkata, di mana sahaja destinasi program jelajah tersebut selepas ini, fokus akan diberikan kepada kawasan luar bandar iaitu kawasan yang kerajaan ingin bantu dari segi ekonomi digital.

“Saya juga ingin memberi fokus terutama di kawasan yang ramai anak mudanya mungkin menghadapi sedikit kesukaran untuk mencari kerja atau terlibat dalam bidang pekerjaan.

“Kita lihat banyak peluang yang ada, kita cuma perlu pergi bertemu dengan mereka,” katanya pada sidang media selepas majlis pelancaran Program Jelajah Saya Digital @ Lembah Pantai di sini, pada Sabtu.

Turut hadir, Ketua Setiausaha Kementerian Komunikasi dan Digital (KKD), Datuk Seri Mohammad Mentek dan Ketua Pegawai Eksekutif MDEC, Mahadhir Aziz.

Program Jelajah Saya Digital @ Lembah Pantai merupakan siri jelajah pertama bagi tahun ini yang melibatkan lebih 20 reruai pameran daripada agensi kewangan dan usahawan program MDEC, serta menarik lebih 400 pengunjung terdiri penduduk sekitar, pelajar institut pengajian tinggi dan pelatih institusi kemahiran.

Jelajah tersebut memberi tumpuan kepada empat teras iaitu program Saya Digital Literasi, Perniagaan, Pendapatan dan Modal Insan dengan menyasarkan golongan seperti B40, graduan menganggur, warga emas, pelajar sekolah dan universiti, serta usahawan mikro, kecil dan sederhana.

Inisiatif Saya Digital juga telah mewujudkan program seperti eUsahawan, eRezeki dan Global Online Workforce (GLOW) bagi meningkatkan keupayaan usahawan mengguna pakai teknologi digital dan meningkatkan jualan serta pendapatan.

Turut dilancarkan pada majlis sama ialah Digital Ninja 2023, program kepimpinan dan peningkatan skil digital dengan menyasarkan golongan muda berumur 11 hingga 17 tahun yang mempunyai bakat serta rekod cemerlang dalam bidang kreativiti digital dan solusi berinovasi.

Peserta Digital Ninja akan dibimbing menjadi tenaga mahir dan pemain industri digital yang akan menyumbang kembali kepada masyarakat setempat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Gerai nasi lemak bentang ‘red carpet’ khas untuk pembeli

CYBERJAYA: Baru-baru ini, tular mengenai sebuah gerai nasi lemak yang memberi kelainan dengan membentangkan karpet merah dihadapan gerainya sebagai penghargaan kepada pelanggan.

Menerusi video TikTok @ustazalinljt, kelihatan orang ramai beratur membeli nasi lemak di gerainya.

Malah, kelainan yang dibawa oleh pemilik nasi lemak itu membuatkan pelanggannya dapat merasai pengalaman berjalan di atas karpet merah seperti selebriti walaupun dengan hanya membeli sebungkus nasi lemak.

Selain itu, pemilik gerai tersebut turut menyediakan air balang secara percuma setiap hari Khamis untuk dijamu kepada pelanggannya.

“Cara-cara untuk menghargai customer yang hadir. Special untuk malam jumaat, air balang free,” tulisnya.

Bukan sekadar itu, dia turut menyediakan beberapa buah kerusi sebagai kemudahan bagi pelanggan yang menunggu.

Difahamkan, terdapat dua cawangan gerai dibuka di Shah Alam iaitu di belakang Aeon Mall Seksyen 13 dan di Seksyen 18. Waktu beroperasi bermula dari pukul 7 malam sehingga pukul 11 malam dan tutup pada hari Ahad.

Oleh: AIN JAPRI (Pelatih USM)

Author

Media Variasi

View all posts

View all posts


‘Dia pemalas’, pelajar universiti kecewa dapat ‘roommate’ pengotor

CYBERJAYA: Seorang penuntut wanita sebuah universiti kesal dengan rakan sebiliknya yang didakwa pengotor kerana tidak pandai menjaga kebersihan bilik.

Menerusi satu video tular sejak Rabu yang dimuat naik oleh pelajar tersebut dalam akaun TikTok Zylaaa, menunjukkan katil rakan sebiliknya dalam keadaan bersepah dan tidak terurus.

“Selalu nampak dekat TikTok orang dapat ‘roommate’ pengotor, kali ini jadi dalam hidup. Dapat yang pengotor dari awal semester sampai habis semester. Takda perubahan,” katanya.

Menjawab dakwaan netizen yang mengatakan rakannya stres belajar, pengguna TikTok berkenaan mendakwa rakan biliknya itu hanyalah pemalas.

“Tak adanya stres belajar, balik pon hadap telefon juga, ada je masa boleh kemas. Cuma diri tu yang malas, penat tegur tak jalan,” ujarnya.

Menjengah di ruangan komen, rata-rata warga net terkejut dan pernah mengalami situasi yang sama seperti pemilik TikTok berkenaan.

“Eh kolej mana ni? By the way kita sama, saya punya lelaki, every week kena spray perfume dekat almari sebab bilik bau kepam, pastu kentut 24 jam,” kongsi netizen.

“Mesti keluar dari bilik orang dia cantik bergaya kan dengan makeupnya,” komen netizen.

“Saya pernah ada roommate macam ni, saya tolong kemaskan tempat dia,” tulis netizen.

Author

Nurul Ain Japri

View all posts

View all posts


Ramasamy mulut celupar, tak perlu layan- Ahmad Zahid

KUALA LUMPUR: UMNO tidak ambil peduli dengan kenyataan Timbalan Ketua Menteri Pulau Pinang II, P. Ramasamy yang meminta pembaharuan dalam sektor perkhidmatan awam di negara ini.

Presidennya, Datuk Seri Dr Ahmad Zahid Hamidi menegaskan, kenyataan Ramasamy itu tidak perlu dilayan kerana beliau sudah terkenal sebagai pemimpin ‘bermulut celupar’.

“Beliau bermulut celupar dan tidak perlu layan. Biar parti dengan parti yang menanganinya,” katanya yang juga timbalan perdana menteri.

Beliau berkata demikian pada sidang media selepas menghadiri rumusan bengkel dan hala tuju strategik Kementerian Pembangunan Desa Dan Wilayah (KKWD) di sini hari ini.

Media sebelum ini melaporkan Ramasamy yang juga Ahli Dewan Undangan Negeri (ADUN) Perai menggesa Perdana Menteri, Datuk Seri Anwar Ibrahim untuk mereformasikan perkhidmatan awam yang didakwanya didominasi oleh orang Melayu dan dasar itu dilaksanakan pada era kepimpinan bekas Perdana Menteri, Tun Dr Mahathir Mohamad.

Dakwa Ramasamy, hujah lama yang memihak kepada penguasaan orang Melayu dalam perkhidmatan awam untuk mengimbangi penguasaan ekonomi bangsa Cina, tidak lagi terpakai kerana ia digunakan Dr. Mahathir untuk menginstitusikan hegemoni Melayu dalam sektor awam, khususnya perkhidmatan awam.

Author

Tun Puteh Wanti

View all posts

View all posts


PH, Rafizi bukan Tuhan tentukan banjir atau tidak – Jamaluddin Ropa

AMPANG: “Pakatan Harapan (PH), Rafizi Ramli bukan Tuhan hendak tentukan banjir atau tidak, seolah-olah mereka hendak buat kerja Tuhan pula,” kata Ketua UMNO Bahagian Pandan, Datuk Jamaluddin Ropa.

Beliau berkata demikian mengulas isu banjir yang dicanangkan Timbalan Presiden PKR, Rafizi Ramli sebagai alasan untuk tidak membubarkan Dewan Undangan Negeri di tiga negeri bawah pentadbiran PH.

Katanya, tiada siapa ada kuasa menentukan banjir atau tidak kecuali Tuhan tetapi janganlah berlakon ambil berat terhadap keselamatan rakyat sedangkan ketika bencana itu datang kelibat mereka tiada.

“Ketika banjir pun selama inipun Rafizi tiada di sisi rakyat membantu mereka.

“Realiti banjir di Shah Alam dan Hulu Langat tahun lalu selain agensi kerajaan, parti politik yang paling banyak bertungkus-lumus adalah UMNO dan BN, yang lain tak nampak batang hidung.

“Kalau ada yang turun pun mereka bawa juak politik untuk tangkap gambar, ‘selfie’ berlatar belakang kesengsaraan rakyat.

“Pemimpin Perikatan Nasional, Datuk Seri Rina Harun datang dalam keadaan cantik kemas berlakon sahaja, begitu juga Syed Saddiq hilangkan diri masa banjir, rakyat lihat, rakyat nilai sendiri sejauh mana keikhlasan pemimpin mereka.

“Buat alasan banjir tapi ketika banjir mereka tiada,” katanya kepada MEDIA VARIASI selepas melancarkan Mesyuarat Perwakilan UMNO Bahagian Pandan yang dihadiri 285.

Turut hadir, Pengerusi Barisan Nasional (BN) di Pandan, Datuk Leong Kok Wee.

Tambah Jamaluddin, realiti sebenarnya, PH tidak yakin boleh peroleh kemenangan jika yakin mereka tidak akan susahkan rakyat mengundi dua kali.

Hal ini menambah beban kewangan yang bukan sikit, menelan kos RM300 juta hingga RM400 juta setiap kali proses mengundi.

“Yang duduk di luar Selangor terpaksa ambil cuti, kos masa dan wang untuk turun sekali lagi mengundi, ia menyusahkan.

“PRU adalah soal menang atau kalah tetapi mereka tidak yakin menang yang berpunca masalah dalaman mereka sendiri.

“PKR hari ini memang berpecah, bermasalah lihat sahajalah pemilihan di Selangor semua dibatalkan.

“Rafizi sendiri bukan lagi Timbalan Ketua Bahagian sebab pemilihan tidak sah, banyak penipuan pembohongan penyelewengan wang ringgit.

“RoS sendiri beri kata dua kepada PKR, macam mana nak kata bersiap sedia untuk PRU, jadi banjir hanya alasan selamatkan diri mereka sahaja,” katanya.

Author

Tun Puteh Wanti

View all posts

View all posts


PRU15: PH Johor umum 26 calon kerusi Parlimen 3 Nov

ISKANDAR PUTERI: Pakatan Harapan (PH) Johor, akan mengumumkan senarai calon yang akan bertanding di 26 kerusi parlimen di Johor bagi Pilihan Raya Umum ke-15 (PRU15), pada 3 November di Johor Bahru, menurut Timbalan Pengerusi Amanah Johor, Dzulkefly Ahmad.

“Kita sudahpun selesai pembahagian kerusi dan kita serahkan kepada kepimpinan parti atas kebijaksanaan mereka untuk menentukan calon, sebab PRU15 agak kritikal.

“Semua parti ada pengalaman jadi kerajaan. ‘Calon boleh menang’ juga antara faktor penentu kemenangan,” katanya kepada pemberita selepas menghadiri Taklimat ‘Training of Trainers’ Petugas Parti Politik Bagi PRU15 Negeri Johor, di bangunan Majlis Bandaraya Iskandar Puteri (MBIP) di sini hari ini.

Ditanya sama ada Timbalan Presiden Amanah, Datuk Seri Salahuddin Ayub bakal mempertahankan kerusi Parlimen Pulai yang dimenanginya pada 2018, Dzulkefly berkata menjadi amalan biasa bagi pihaknya untuk mencalonkan semula individu tersebut, dalam pilihan raya berikutnya.

Pada PRU14, Salahuddin yang juga Pengerusi PH Johor menang kerusi Parlimen Pulai dengan majoriti 7,687 undi, dalam persaingan empat penjuru.

Suruhanjaya Pilihan Raya (SPR) menetapkan hari pengundian PRU15 pada 19 November ini, penamaan calon pada 5 Nov manakala pengundian awal pada 15 November. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts